Бразилия миллий жамоаси орадан 70 йил ўтиб, яна оқ рангли либосга қайтиши эълон қилинди\nБразилия футбол федерацияси миллий жамоанинг 2019 йилги Америка Кубоги учун либосини тақдим этди. Таъкидланишича, либослар бразилияликларнинг юз йил олдин ушбу мусобақада Уругвайни енгиб, чемпион бўлганига бағишланган.\nЭътиборлиси, асосий футболка оқ рангда бўлиб, унинг ёқаси ва енги ҳамда шорти кўк рангда ишланган.\nМаълумотларга қараганда, Бразилия миллий жамоаси оқ либосда расмий ўйин ўтказмаганига деярли 70 йил бўлган. Жамоа охирги марта оқ формада майдонга чиққанида омадсизликка учраган – бу ЖЧ-1950нинг «финал» ўйини эди.\nЎшанда Бразилия мезбонлигида ўтган мундиал олимпия тизимида эмас, балки иккита гуруҳ босқичи асосида бўлиб ўтганди. Мезбонлар ўша баҳсда Уругвай билан дуранг қайд этишлари кифоя бўлган, бироқ Уругвай 1:2 ҳисобида ғалаба қозониб, кубокни олиб кетганди.\nҚўшимча қилиш жоиз, ўша учрашувни «Маракана»да 199 минг томошабин бевосита кузатиб борган. Бу ҳозиргача футбол тарихидаги рекорд кўрсаткич бўлиб қолмоқда.\nКопа Америка – 2019 14 июндан 7 июлга қадар Бразилиянинг 5та шаҳрида 12та миллий жамоа иштирокида бўлиб ўтади. Унда Тите мураббийлигидаги жамоага «А» гуруҳида Боливия, Венесеуэла ва Перу рақиблик қилади.


Электрон и мзо\nРад этиш (ренегатство)\n1. RSA алгоритми асосида электрон имзо.\n2. Калитлар билан бошқариш.\n3. Катта ҳажмдаги маълумотларни шифрлаш.\n4. Криптографик услубларнинг амалдаги қўлланишлари ҳақида.\nҚабул қилиб олинган маълумотларни ҳақиқийлигини ёки ҳақиқий эмаслигини аниқлаш масаласини, яъни маълумотларни аутентификацияси масаласининг моҳияти хақида тўхталамиз.\nҲар қандай ёзма хат ёки ҳужжатнинг охирида шу ҳужжатни бажарувчиси ёки бажарилиши учун жавобгар бўлган шахснинг имзоси бўлиши табиий ҳолдир. Бундай ҳолат одатда қуйида иккита мақсаддан келиб чиқилди. Биринчидан, маълумотни олган томон ўзида бор бўлган имзо намунасига олинган маълумотдага имзони солиштирган ҳолда шу маълумотнинг ҳақиқийлигига ишонч ҳосил қилади. Иккинчидан, шахсий имзо маълумот ҳужжатига юридик жиҳатдан авторликни кафолатлайди. Бундай кафолат эса савдо-сотиқ, ишончнома, мажбурият ва шу каби битмларда алоҳида муҳимдир.\nҲужжатлардаги қўйилган шахсий имзоларни сохталаштириш нисбатан мураккаб бўлиб, шахсий имзоларнииг авторларини ҳозирги замонавий илғор криминалистика услубларидан фойдаланиш билан аниқлаш мумкин. Аммо электрон имзо хусусиятлари бундан фарқли бўлиб, иккилик саноқ системаси хусусиятлари билан белгиланадиган хотира регистрлари битларига боғлиқ. Хотира битларининг маълум бир кетма -кетлигидан иборат бўлган электрон имзони кўчириб бирор жойга қўшиш ёки ўзгартириш компьютерлар боғлами системаси асосидаги алоқа тизимларида мураккаблик туғдирмайди.\nБугунги юқори даражада ривожланган бутун дунё цивилизациясида ҳужжатларни, жумладан, махфий ҳужжатларни ҳам, электрон кўринишда ишлатилиши ва алоқа тизимларида узатилиши кенг тармоқли қўлланилиб борилаётганлиги, электрон ҳужжатлар ва электрон имзоларнинг ҳақиқийлигни аниқлаш масалаларининг муҳимлигини келтириб чиқармоқда.\nОчиқ калитли криптографик системалар бўлимида таъкидлаб ўтганимиздек, бундай криптосистемалар қанчалик қулай ва криптобардошли бўлмасин, аутентификация масаласини тўла ечилишига жавоб бера олмайди. Шунинг учун аутентификация услуб ва воситалари криптографик алтритмлар билан биргаликда комплекс ҳолда қўлланилиши талаб этилади.\nҚуйида иккита (А) ва (Б) фойдаланувчиларнинг алоқа муносабатларида аутентификация системаси рақиб томоннинг ўз мақсади йўлидаги қандай ҳатти-ҳаракатларидан ва криптосистема фойдаланувчиларининг фойдаланиш протоколини ўзаро бузишларидан сақлаши кераклигини кўрсатувчи ҳолатларни кўриб чиқамиз.\nФойдаланувчи (А) фойдаланувчи (Б) га ҳақиқтан ҳам маълумот жўнатган бўлиб, узатилган маълумотни рад этиш мумкин.\nБундай қоида бузилишини (тартибсизликни) олдини олиш мақсадида электрон (рақамли) имзодан фойдаланилади.\nФойдаланувчи (Б) қабул қилиб олинган маълумотни ўзгартириб, шу ўзгартирилган маълумотни фойдаланувчи (А) юборди, деб таъкидлайди (даъво қилади).\nФойдаланувчи (Б)нинг ўзи маълумот тайёрлаб, бу соҳта маълумотни фойдаланувчи (А) юборди деб даъво қилади.\nФаол модификациялаш (ўзгартириш)\n(А) ва (Б) фойдаланувиларнинг ўзаро алоқа тармоғига учинчи бир (В) фойдаланувчи ноқонуний ҳолатда боғланиб, уларнинг ўзаро узатаётган маълумотларини ўзгартирган ҳолда деярли узлисиз узатиб туради.\nУчинчи фойдаланувчи (В) фойдаланувчи (Б)га фойдаланувчи (А) томонидан маълумот жўнатади.\nЮқорида санаб ўтилган: модификациялаш, соҳталаштириш, фаол модификациялаш, ниқоблаш каби алоқа тизими қоидаларининг бузилишини олдини олиш мақсадида рақамли сигнатурдан – рақамли имзо ва узатиладиган маълумотни бирор қисмини тўла ўз ичига олувчи рақамли шифрматндан иборат бўлган маълумотдан фойдаланилади.\nФойдаланувчи (В) фойдаланувчи (А) томонидан фойдаланувчи (Б)га жўнатилган маълумотни такроран (Б)га жўнатади. Бундай ноқонуний хатти-ҳаракат алоқа усулидан банклар тармоқларида электрон ҳисоб-китоб тизимидан фойдаланишда ноқонунийлик билан ўзгалар пулларини талон-тарож қилишда фойдаланилади. Ана шундай ноқонуннй усуллардан муҳофазаланиш учун:\nимитациялашга бардошлилик - имитабардошлилик;\nкриптосистемага кираётган маълумотларни муҳофаза мақсадларидан келиб чиқиб тартиблаш;\nчора тадбирлари кўрилади.\nRSA алгоритми асосида электрон имзо\nКўплаб электрон (рақамли) имзо алгоритмлари мавжуд бўлиб, қулай ва кенг тарқалган электрон имзо RSA алгоритмига асосланган. Қуйида шу алгоритм асосида электрон имзо қандай яратилишини кўриб чиқамиз.\nRSA алгоритмини асосини ташкил этувчи d, p, q- сонлари махфий бўлиб, бу сонлар билан боғлиқ бўлган е ва nқр q сонлари маълум бўлсин. Бу ерда:


Xiaomi 12'нинг тақдимот санаси маълум бўлди - Terabayt.Uz\nQualcomm компанияси Snapdragon 8 Gen 1 (Snapdragon 898) чипини 30 ноябрь санасида тақдим этади. Хўш, ушбу чипга эга бўлган смартфонни қайси компания биринчилардан бўлиб тақдим этади?\nНомзодлар орасида Motorola ҳамда Xiaomi компаниялари турибди. Бироқ ушбу рақобатда қайси компания ютиб чиқиши ҳозирча номаълум.\nМиш-мишларга кўра, Xiaomi компанияси янги Хиаоми 12'нинг тақдимот санасини 12 декабрга режалаштирган. Агар 12, 12/12 симметриясига ишонадиган бўлсак, компания ростдан ҳам ушбу кунда Xiaomi 12 смартфонини тақдим этади.\nЯнги маълумотларга кўра, 12 декабрдаги тақдимотда Xiaomi 12 билан бир қаторда Xiaomi 12X смартфони ҳам эълон қилинади. Ушбу тадбирда асосий флагман - Xiaomi 12 Ultra намойиш этилмайди. Компания унинг тақдимотини 2022 йилга режалаштирган.\nXiaomi 12 четлари қайрилган дисплейга эга бўлиши тахмин қилинмоқда. Дисплей 2K резолюцияда бўлиб, 120Hz экран янгиланиш частотасини қўллаб-қувватлайди.\nҚурилма учта камерага эга бўлади, унга Samsung ёки Sony томонидан ишлаб чиқилган 50МП камера сенсори асосий камера сифатида ўрнатилади. Бошқа техник жиҳатлари ҳақида маълумот берадиган бўлсак, Xiaomi 12 стерео динамик, 120 ватт қувватлаш технологияси, ультратовушли бармоқ изи сканерига эга бўлади.\nКатта эҳтимол билан смартфон янги MIUI 13 тизимида ишлайди, чунки ушбу санада смартфон билан янги MIUI график қобиғи ҳам тақдим этилиши кутилмоқда.\nЎҚИНГ: Xiaomi'нинг соф фойдаси учинчи чоракда 25% га ошди


Қонун ва манфаатлар ҳимоясида собит - Huquq.uz\nҚонун ва манфаатлар ҳимоясида собит\n14:00 - 14.01.2022\nҲар қандай ҳуқуқий давлат барқарорлик ва қонунийлик, фуқароларнинг конституциявий ҳуқуқ ва эркинликларини амалга оширишнинг ишончли кафолатларига муҳтож. Прокуратура ана шундай кафолатлардан бири бўлиб, унинг ходимлари ватанга фидойилик билан хизмат қилиб келмоқда.\nПрокуратуранинг ҳуқуқни муҳофаза қилувчи орган сифатидаги тарихига мурожаат қилмасдан туриб, унинг хизматлари ҳақида гапириш қийин. Мамлакат ҳаёти ва прокуратура тарихи бир-бири билан чамбарчас боғлиқ.\nТурли даврларда Қорақалпоғистон Республикаси прокуратура органларида фидойи инсонлар хизмат қилган, улар назорат органи олдида турган масалаларни ҳал этишга салмоқли ҳисса қўшган, юртимиз учун кўп ишларни амалга оширган.\nТарихдан маълумки, Россия империясида 1917 йил ноябрдаги воқеалар натижасида эски режим тўнтарилиб, большевиклар ҳокимият тепасига келиб, Туркистон Автоном Совет Социалистик Республикаси тузилди. Қонунийлик ва ҳуқуқ-тартиботнинг янги тартиби ўрнатилиб, суд институтлари, суд терговчилари ва прокурор назорати тугатилди.\n1920 йил октябрь ойида Амударё бўлими Туркистон АССР таркибида маъмурий бўлинишини сақлаб қолган ҳолда мустақил вилоятга ажратилиб, маркази Петро-Александровск шаҳрининг номи Тўрткўл деб ўзгартирилди ҳамда икки уездга – Шўрахон ва Чимбойга бўлинди.\nҚорақалпоғистонда прокуратура институти 1922 йил май ойида ташкил топган бўлиб, шу даврда Амударё вилояти давлат прокуратураси деб номланган. Архив ҳужжатларига кўра, 1923–1924-йилларда вилоят прокуратуранинг штати 6 та ходимдан иборат эди.\n1924 йил октябрда Ўрта Осиёда миллий-ҳудудий чегараланиш ўтказилиши натижасида Қорақалпоқ автоном вилояти ташкил этилиб, 1925-1929-йилларда Қозоғистон АССР ва 1930-1932-йилларда РСФСР таркибида бўлган. 1932 йили автоном вилоят Қорақалпоғистон Автоном Совет Социалистик Республикасига айлантирилди.\n1925-1936-йилларда Қорақалпоғистон прокурори лавозимида Т.Баймуратов, Г.Деуленков, О.Нурмуҳамедов, И.Егоров, С.Қурманғалиев, А.Адакеев, П.Шестаков ва А.Пискуновлар ишлаган бўлиб, прокуратура органлари штати 16 нафар ходимдан иборат бўлган.\nПрокуратура органларида ишлаган ходимларнинг аксарияти Қозоғистон ва Россиядан юборилган кадрлар бўлиб, ҚҚАССР уларнинг таркибидан чиқиб кетгандан сўнг ушбу ходимлар прокуратура органларидан бўшаб, етарли тажриба ва малакага эга кадрлар танқислиги келиб чиққан.\n1936 йил декабрь ойида Қорақалпоғистон АССР Ўзбекистон ССР таркибига ўтказилиб, Қорақалпоғистон прокуратураси тарихининг янги босқичи бошланди. 1937 йилга келиб Қорақалпоғистон прокуратураси органлари ташкилий тузилмаси 38 нафар ходимдан иборат бўлиб, уларнинг 30 нафари маҳаллий миллатлар вакили эди.\n1936 йил декабрь ойида Қорақалпоғистон АССР прокурори лавозимига Б.Кузмич тайинланади, у жиноятчиликка қарши курашиш, судларда прокурор иштирокини таъминлаш, қишлоқ хўжалиги, мурожаатлар билан ишлаш, суд ҳужжатлари ижроси устидан назоратга алоҳида эътибор қаратган.\nПрокуратура тарихида 1941–1945-йиллардаги урушнинг оғир йиллари алоҳида ўрин тутади, бу пайтда прокуратура эътибори биринчи навбатда давлатни, ҳарбий ва меҳнат интизомини мус таҳкамлаш, давлат ва ҳарбий техникани ҳимоя қилиш ва сақлашга, аҳоли ўртасида ваҳима чиқарувчи маълумотларни тарқатишга қарши курашишга қаратилган эди.\nУрушдан кейинги йилларда халқ хўжалигини тиклаш муаммолари диққат марказида турган бир пайтда прокуратура органларининг асосий вазифалари иқтисодий соҳада қонун устуворлигини таъминлашга қаратилди.\nКейинги даврларда ҳудудда қонунийликни мус таҳкамлаш ва жиноятчиликка қарши курашиш, прокуратура фаолиятини тўғри ташкиллаштириш, прокурор назорати самарадорлигини ошириш, кадрларни танлаш, тайинлаш ва тарбиялаш, касбий маҳоратини оширишга алоҳида эътибор берилган.\nМустақилликнинг биринчи йилларида маҳаллий кадрлардан республика прокурори лавозимида ишлаган М.Елмуратов (1992-1995) даврида прокуратура идораларининг моддий-техник базаси яхшиланиб, ходимлар учун қулай ша роит яратилди. Айни пайтда прокуратура органлари зиммасига юклатилган вазифаларга мувофиқ такомиллаштирилмоқда.\nПрокуратура органларининг қонунийликни мус таҳқамлаш борасидаги фаолияти жуда кенг ва серқиррадир. Бизнинг ишимизда иккинчи даражали вазифа йўқ, ҳаммаси жуда муҳим! Шундай устувор йўналишлардан бири фуқароларнинг ҳуқуқ ва қонуний манфаатларини ҳимоя қилиш, жиноятчиликка қарши курашиш ҳисобланади. Ўтмишдан мисоллар, прокуратура ходимларининг юксак маҳорати ва қатъияти ёш авлоднинг эътиборидан четда қолмайди ва уларга доимо ибрат бўлади.


“Ўзбекнефтгаз”: Бухорода бошланғич эркин дебити 200 минг куб метрни ташкил этадиган табиий газ оқими олинди (Видео) — Teletype\n“Ўзбекнефтгаз”: Бухорода бошланғич эркин дебити 200 минг куб метрни ташкил этадиган табиий газ оқими олинди (Видео)\nЎзбекистон Республикаси Президентининг 2020 йил 12-13 ноябрь кунлари Қашқадарё вилоятига ташрифи давомида Қашқадарё вилояти ҳудудида углеводород хомашё захираларини кўпайтириш бўйича берган топшириқлари ижроси доирасида олиб борилаётган геология-қидирув ишлари натижасида “Раззоқбобо” газ конденсат конидаги навбатдаги қудуқдан газ оқими олинди.\n“Раззоқбобо” майдони Бухоро вилоятининг Қоровулбозор тумани ҳудудида жойлашган бўлиб, “Ўзбекнефтгаз” АЖнинг Муборак нефть ва газ қазиб чиқариш бошқармаси ҳудудига тўғри келади. Ушбу майдон Ўзбекистон Республикаси Давлат геология ва минерал ресурслар қўмитаси томонидан “Ўзбекнефтгаз” акциядорлик жамиятига геология-қидирув ишларини олиб бориш учун берилган.\nМазкур конда геология-қидирув ишларини давом эттириш мақсадида 2021 йилнинг 11 август куни 2-сонли излов қудуғи бурғилашга киритилди ва қудуқ 2900 метр лойиҳавий чуқурликгача бурғиланди.\nГеологларимизнинг самарали меҳнатлари эвазига 2022 йил ҳам муваффақиятли бошланди. 4 январь куни “Раззоқбобо” конидаги 2-сонли қудуқни 2850-2756 метр оралиғини фильтр орқали синаш натижасида терриген юра даври ётқизиқларининг маҳсулдор қатламидан саноат миқёсидаги табиий газ оқими олишга эришилди. Қудуқнинг бошланғич эркин дебити 200 минг куб метрни ташкил этмоқда.\nҲозирги вақтда ушбу қудуқда маҳсулдор қатламнинг босими, ҳарорати ва кон-геологик параметрларини аниқлаш ҳамда унинг саноат миқёсида ишлаб чиқариш қувватларини баҳолаш мақсадида, геологик-тадқиқот ишлари олиб борилмоқда.\n“Раззоқбобо” конида “Ўзбекнефтгаз” АЖ бўйича 2022 йилга мўлжалланган углеводород хом ашё базасини ривожлантириш ва қайта ҳосил қилиш дастури доирасида навбатдаги 3-, 4-сонли излов-қидирув қудуқларини бурғилаш ишларини олиб бориш режалаштирилган.\n“Раззоқбобо” тузилмаси “Ўзбекгеофизика” АЖ томонидан 2020 йилда 2Д сейсмоқидирув ишлари натижасида чуқур бурғилашга тайёрлаган бўлиб, 2021 йилда 1-сонли излов қудуғидан саноат миқёсидаги табиий газ оқими олиниши натижасида “Раззоқбобо” кони очилган.\nМаълумот учун: Раззоқбобо майдонининг ўлчами 14,5 кв.км., С3 тоифали истиқболли табиий газ ресурси – 2776,3 млн куб метр, конденсат ресурси – 212,2 минг тонна ва нефть ресурси – 493 минг тоннани ташкил этади.\nJanuary 6, 06:00


ЎзА - Синоптиклар бу йилги куз ҳақида ва қишнинг бошланиши қандай бўлишини прогноз қилди\nСиноптиклар бу йилги куз ҳақида ва қишнинг бошланиши қандай бўлишини прогноз қилди\nКуз фасли поёнига етиб қолди. Кечаги кунгача ўтган куз даврини ноодатий қуруқ давр деб таърифласак бўлади. Деярли бутун куз — сентабрь, октябрь ва ноябрь ойининг катта қисмида Ўзбекистон бўйича кам булутли, қуруқ ва шамолсиз об-ҳаво кузатилди. Фақат айрим кунларда баъзи жойларга ёмғир ёғди. Улар асосан кучсиз ва қисқа муддатли бўлди. Бу йилдаги каби қуруқ куз жуда кам кузатилади.\nҲарорат кўрсаткичлари бўйича бу йилги сентабр, октябр ойлари асосан илиқроқ, айрим жойларда меъёрдан илиқроқ, ноябрь ойида эса одатдагидан совуқ бўлди.\nМана ҳаво кескин ўзгарди. Республика ҳудудининг катта қисмида, шимолий туманлардан ташқари, ёғаётган ёмғир қорга айланди. Тоғли ҳудудларда бу йилги мавсумдаги биринчи қор қоплами ҳосил бўлди. Ҳаво ҳарорати кечаси 0-3 даража совуқ, кундузи 0-3 даража илиққача пасайди.


Замонавий ўзбек адабиёти осмонида порлаган энг ёруғ юлдузлардан бири, ёниқ, ёрқин шоир Машъал Ҳушвақтни ёд этиб.\nМашъал Ҳушвақтни ёд этиб\nЭл севган шоир Машъал Ҳушвақт Андижон вилоятининг Асакада туманида валодат топган.\nУ ўзбек замонавий адабиёти осмонида порлаган энг ёруғ юлдузлардан бири, ёниқ, ёрқин шоир эди.\nЖингалак сочли, кўзларида гўё ўт чақнаб тургувчи бу шижоатли шоир давраларда муштларини қисиб, шеър ўқиса, анжуман иштирокчилари ўтирган зал пашша учса сезилгудек жимиб қолар, бадиий адабиёт, шеърият муҳлислари унинг шеърларини диққат билан тинглар эди.\nЧунки Машъалнинг руҳ билан ёзилган шеърлари ҳавас қилса арзигулик юксак санъат асарлари эди.\nБу кўнглида ғубори йўқ шоир бошқа шоирларнинг шеърларига хасад қилиб эмас, ҳавас қилиб яшар, қайсидир шоир санъат асари яратса, ундан қаттиқ тасирланиб, анча вақтгача "вах, вах" дея тамшаниб юрарди. Айниқса, Шавкат Раҳмон ва Абдували Қутбиддинларнинг шеърларини ўқиб, ҳаяжонга тушар, соф сўз санъатини, шеърдаги бадиий дидни, юксакликни, теранликни қадрлар эди.\nҚиличдек ялонғоч новдаларимда,\nБир япроқ қолмабдир шивирлайтурғон\nкаби байтларидан ва Абдували Қутбиддиннинг:\nкаби мисраларидан, ёки, дейлик:\nҚўрқиб ҳаётимни кузатавердим,\nЖуръат этолмадим, қарияпманми,\nСабр шимавериб чирияпманми,\nдеган ажойиб ва ғаройиб шеърларидан завқланар, ҳайратдан ёқа ушлар эди.\nМашъал айниқса, баҳор фаслини севарди. Баҳор манзараларини тасвирлар экан, қишдан омон чиққан қушларнинг титраётган мадорсиз ингичка оёқлари, ўчоқ бошида куймаланаётган хотиннинг баҳорда қони қайнаган эр кўзига чўғдай кўринаётган ҳолатини, лирик манзаралар орқали кўзгудагидай аниқ акс этдириб, бутунлай янги руҳда, баҳордай ёруғ, туйғули шеърлар ёзар эди.\nҚуйида Машъал Ҳушвақтнинг ёшлик чоғларида ёзган шеърларидан мисол келтирамиз.\nҚишнинг сўнги тунлари\nКечагидек тун саросимали,\nНотинч яна кечагидек тун.\nТушига киради шўрлик қарғанинг\nҚор - ўғирланган оқ пўстин.\nЯна тонгга қадар бу ойдин ғусса\nҚолади қарғанинг бўғзида қотиб.\nУхлаёлмай чиқар қиш бўлса,\nЕлкасига майсалар ботиб...\nУзоқларга учиб кетар қор,\nЎзгаради кунлар тўсатдан.\nКўз ёради ҳадемай анҳор,\nСабр қилгин, бойчечак сўзсиз,\nТуғилган кунига сени айтади.\nҚачонлардир шавқати йўқ куз\nСургун қилган қушлар қайтади.\nЭшитилар ҳадемай сенга,\nШошилинч қадамлар, қадамлар...\nАнҳор бўйларига – ўт-ўланларга\nНом қўйгани чиқар одамлар...\nБир куни Андижон вилояти ўлкашунослик музейида ўтказиладиган ижодкорларнинг адабий анжуманига бордим. Ичкарига кириб кетаётсам, Андижон шаҳрида яшовчи, балиқчилик шоир Аҳмаджон Далиевга дуч келиб қолдим. Кўришдик.\n- Дўстим, мен ҳозир қайтиб келаман. Ҳамма ижодкорлар шу ерда. Шоир дўстларимиз Ҳалим Карим, Машъал Ҳушвақт ҳам. Тошкентдан Мукаррама Муродова деган шоира келибди - деди.\nМен ичкарига кирдим. Зал тўла андижонлик ижодкорлар.Машъал мени ёнига чақирди. Ёнма ён ўтириб, ҳол аҳвол сўрашдик. Аҳмаджон Далиев ҳам қайтиб келиб, бизнинг ёнимизга ўтирди. Мушоира бошланиб, шеърлар ўқилди. Муҳокама бошланди. Бир маҳал Машъал билан паст овозда суҳбатлашиб ўтирган Аҳмаджон Далиев, кутилмаганда ранги бўздек оқариб, оғзини катта очиб, хириллаганича нафас оларкан, қўл, оёқлари акашак бўлиб, шундоқ ёнимизда жон таслим этди қўйди. Анжуман иштирокчилари саросимага тушиб, давра чўп тиқилган ари инидай тўзғиб, айниқса, аёллар қаттиқ қўрқиб кетди. Машъал шошиб ўрнидан туриб, менга: -Холдор Вулқон, Аҳмаджонни оёқларидан кўтаринг. Мен қўлларидан кўтараман. Ташқарига, тоза ҳавога олиб чиқайлик -деди. Иккаламиз Аҳмаджон Далиевни кўтариб, ташқарига олиб чиқдик. Машъал Аҳмаджоннинг этикларини ечди. Мен шоирнинг бўйинбоғини бўшатиб, кўксига қулоқ тутдим. Артериясини текшириб кўрдим. Шоирнинг юраги аллақачон уришдан тўхтаган экан. Бир зумда дўхтирлар билан милиция етиб келди. Аёллар йиғлаяпти. Айниқса, Мукаррама Муродова: -Мен келганимда ҳам шунақа бўладими? -дея изиллаб йиғлаб юрарди. Биз эса, шоир дўстимиз жасади устида, нима қилишни билмай, серрайиб турибмиз. Аҳмаджоннинг аёлига қўнғироқ қилишди. Бечора, шоирни жуда қаттиқ севар экан. Сочлари тўзғиб, йиғлаб, чопиб келиб, Аҳмаджоннинг жонсиз жасадини қучиб, узоқ йиғлади.Шоир жасади моргга, суд.мед.экспертизага олиб кетилгунича милиция ходимлар ёзувчи ва шоирларни тарқалмасликка чақирди. Сўраб, суриштириб, воқеа ҳақида далолатнома ёздилар. Шоирнинг киссасидан юраги касал одамлар ичадиган таблетка хапдорини топдилар. Билсак, Аҳмаджон Далиев оғир инфарктга йўлиққан бўлиб, ўзи анча йиллардан бери поликлиниканинг махсус хисобида турар экан.Шундан кейингина бизга тарқалиш учун рухсат беришди. Ўша куни барча ёзувчи ва шоирлар Балиқчига, Аҳмаджон Далиевнинг ота юртига, дафн маросимига бордик. Кўчада турнақатор бўлиб, қўл қовуштириб турибмиз. Ичкарида қиёмат қойим. Аҳмаджоннинг яқинлари, оҳ чекиб йиғлар, айниқса онасининг: -шоир боламма! -дея чеккан фарёдлари юракларни тилка пора қилди гўё. Дафн маросими чоғи шоир жасадини қабрга қўяётганларида шоирнинг 7-8 ёшлардаги ўғли Хуршид кўзи тўла жиққа ёш, қабр ичига қараб, дадамлаб йиғлаётган пайти, айниқса, чидаб бўлмади. Ҳаммамиз ерга қараганимизча унсиз йиғладик. Дафн маросими тугаб, уйга қайтар эканмиз, машинада ўтирган ёзувчи Камчибек Кенжа бошлиқ Одилжон Олимов, Қобил Мирзо каби ижодкорлар менга йўл йўлакай: -Холдор Вулқон, Олтинкўлингизга келиб қолибмиз. Биронта кафеми, ресторангами кириб, озгина тамадди қилсак бўларди -дейишди. Мен таклифни қабул қилдим ва уларни Олтинкўл туман марказидаги ресторанга бошладим. Емоқ ичмоқ келгач, ёзувчи ҳамкасбларнинг шайтони қўзиди. -Озгина қиттак қиттак қилсак қандай бўларкин? - дейишди улар, бир бирларига маъноли қараб. Бунақаси менинг режамда йўқ эди. -Ахир, эндигина шоирни дафн қилдикку. Қандай бўларкин? -дедим мен, ниҳоят. Э, бўлаверади. Шу тариқа Аҳмаджонни ҳотирлаймиз -дейишди улар. Ароқ тўлатилган графинлар бир неча марта қайтарилгач, давра еб ичиб, кекириб, дуо қилиб, ширакайф ўрнидан қўзғолди. Официант бола менга хисобни келтиргач, тўловга пулим етмаслигини англадим. Нима қилишни билмай,пулни олиб келишимни, паспортим билан палтом гаровга қолишини айтдим. Официант рози бўлди. Ташқарига чиқдим. Кейин машинага чиқиб, шоир ёзувчилар билан жўнаб кетдик. Улар мени уйга ташлаб қўйишди. Аммо, нега кастимчансан, палтонг қаерда қолди? -дея биронтаси сўрамади ҳам. Мен уйдан пул олиб, Олтинкўлга қайтиб бордим. Пулни топшириб, паспортим ва палтомни олдим. Йиллар ўтди. Бир куни Андижон шаҳридаги шимолий даҳага жойлашган "Олтин водий" радиоси биносига бордим. Шеър ўқидим. Овозимни ёзиб олишди. Кўчага чиқиб кетаётсам, кутилмаганда кимдир менинг исмимни айтиб чақирди. Қарасам, бир йигит мен тамон югириб келяпти. У халлослаб етиб келаркан, ҳаяжон ичра: -Холдор ака, мен марҳум шоир дўстингиз Аҳмаджон Далиевнинг ўғли Хуршид бўламан -деса бўладими. Турган жойимда тахтадек қотиб қолдим гўё. Қучоқ очиб кўришдик. Хуршид катта бўлиб, журналистлик касбини танлабди. Радиода ишлар экан. Иккаламиз кўзда ёш билан марҳум шоир дўстим Аҳмаджон Далиевни ёд этдик, ҳотирладик. Шоирнинг қўлёзмаларини сақлаяпсизларми? -дедим мен, ниҳоят. Ҳа, дадамнинг қўлёзмаларини авайлаб, асраб, ижодхоналарини музей қилиб қўйганмиз -деди Хуршид.\nЎша мудхиш фожиани эсладик дегунча, Машъал иккимиз чуқур қайғуга ботиб, бир зум жимиб қолар эдик. Бугун энди дўстим Машъал Ҳушвақт ҳам фано тупроғини тарк этди, уқбога кўчиб кетди.\nМени қаттиқ ҳайратлантирган нарса, шундай ёниқ, ёрқин истеъдод эгаси, халқимизнинг севимли шоирларидан бири Машъал Ҳушвақт оламдан ўтган кунлари, биронта шоир ўлса, қулоч қулоч мусибатномалар ёзиб, ижтимоий тармоқларга тарқатадиган Ўзбекистон Ёзувчилар уюшмаси ва ҳатто уюшманинг Андижон вилоят бўлими ҳам шоир вафоти ҳақида чурқ этмади. Сукут сақлади.\nМашъал, сен уларга нима ёмонлик қилувдинг?\nНечун улар оламдан ўтганинг ҳақидаги, машъум хабарни эшитмаганга олиб, терс қараб турдилар?\nАхир сен, ўзбекнинг энг ёрқин, ёниқ шоирларидан бири эдингку?!\nСен қайси шоирдан кам эдинг?\nНега сенинг сайланма асарлар тўпламинг давлат бюджети тамонидан планли равишда нашр этилмади, нега ёзганларинг дафтарларингда қолиб кетди?Ахир сенинг ҳам ҳаққинг бор эдику.Нега ҳаққинга хиёнат қилдилар?\nНега шундай демократия гуллаб яшнаётган замонда қатағонга учрадинг?\nАхир сен Ватанда эдингку?\nИнтенсив боғ роғлар барпо қилиб, Асакадаги мактаблардан бирида ўқувчиларга тил ва адабиётдан дарс берардингку?\nНаҳотки сенинг оламдан ўтганингни Ўзбекистон ёзувчилар уюшмаси мутасаддилари эшитмаган бўлса?\nШеърларингни мақтаб, қўлларингни қисиб, кўзларинга жилмайиб боққувчи дўстларинг қайга кетди? Адолат ва ҳақиқат ҳақида ҳаммадан кўп гапирадиган нишондор шоирлар, ёзувчилар, адабиётшунос олимлар қаёққа ғойиб бўлди?\nЁ алхазар! Шуми шоирга муносабат? Шуми оқибат?!.. -дея ҳайқиргим келади менинг.\n(Машъал Ҳушвақт ҳотирасига)\nУзанар лойпахса деворлар оша,\nБоғларда гуллаган ўриклар шохи.\nБулутлар карвони қайгадир шошар,\nДала дашт устида тўрғайлар оҳи.\nБаҳорий боғларда кезардинг хурсанд,\nЭркалаб бойчечак, майса, хулвони.\nКўклам келиб, сен ҳам гуллагандирсан,\nМангуга тарк этиб телба дунёни?\nКундуз соат 2:04.


Нега Си Цзиньпин Хитойни социализм томон етакламоқда? - 30 Сентября 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2021 » Сентябрь » 30 » Нега Си Цзиньпин Хитойни социализм томон етакламоқда?\nНега Си Цзиньпин Хитойни социализм томон етакламоқда?\nЎн йиллар давомида Хитойдаги ҳаёт унинг ўзига хос капитализми атрофида ўзгаришларга учраб келди.\nРасман «коммунист» давлат бўлса ҳам, ҳукумат шоли орқасидан курмак ҳам сув ичар қабилидаги иқтисодга ишониб, яъни айрим одамлар ўта даражада бойишига йўқ қўйилса, жамиятни раис Маонинг Маданий инқилоби сабабли юзага келган ботқоқликдан тезроқ олиб чиқиб кетиш мумкинлигига ишониб йўл тутди.\nБу йўл маълум даражада ишлади. Ўрта қатлам вужудга келди ва натижада жамиятнинг деярли барча қатламларининг ҳаёт даражаси яхшиланди.\n1970 йиллардаги турғунлик давридан сўнг Хитой юқори суръатда ривожлана бошлади ва ҳозир глобал иқтисодий қудрат учун АҚШ билан беллашмоқда.\nАммо бу жамиятда даромадлар ўртасида жарликни пайдо қилди.\nБуни керак вақтда тўғри жойда бўлиб қолганларнинг фарзандларида кўриш мумкин.\n1980 йилларда фабрикаларни ўз қўлига олган ота оналар катта фойда кўрган эди ва уларнинг фарзандлари бугун шаҳарларда кўзни қамаштирадиган спорт автомашиналарида уй сотиб ололармиканман деб ўтирган қурилиш ишчилари олдидан катта тезликда ўтиб кетмоқда.\nПартия учун доим вазиятдан чиқишда фойдаланиладиган ибора бор – «Хитойга хос».\n«Хитойга хос» социализм тушунчаси асли социалистик бўлмаган йўллар билан ҳам жамиятни бошқаришда ҳукуматга мафкуравий эркинлик берарди.\nБош Котиб Си Цзиньпин бу тахлит давом этиш мумкин эмас деган қарорга келган кўринади.\nУнинг раҳбарлигида Хитой ҳукумати Коммунистик партияни муайян даражада коммунист қилиш учун ҳаракатни бошлади.\nЯнги ибора пайдо бўлди – «умумхалқ фаровонлиги».\nУ ҳали кўчадаги пропаганда плакатларида пайдо бўлганича йўқ, аммо шундай бўлишига кўп қолмаган бўлса керак.\nБу ҳозир Хитой етакчиси қилаётган ишларнинг муҳим хусусиятидир.\nКундалик ҳаётдаги таъқиб\nБу шиор остида бойларнинг солиқдан қочишини таъқиб қилиш кўпроқ маъно касб этади, ҳаммага тенг таълим имконияти яратиш учун хусусий таълимни тақиқлаш каби. Мамлакат технология гигантларининг таъқиб қилиниши ана шу режанинг бир қисмидир.\nХўш, Си Цзиньпин коммунистик лойиҳанинг бу ғоясига чиндан ишонадими? 100 фоиз аниқ айтиш қийин, аммо айрим кузатувчилар шунга ўхшаяпти дейди.\nСолиштириш учун, ўтмишда аксар партия расмийларида бунақа туюлмаган.\nКоммунистик йўлнинг бойликни қайта тақсимлаш жиҳатидан ташқари, жаноб Си яна бу партияни кундалик ҳаётга қайтариш мақсадга эришишнинг энг реалистик йўли эканига ишонадиган кўринмоқда.\nБолалар дангаса бўлиб, ёшлигини видео ўйинлар ўйнаб ўтказиш билан совурмоқдами? Партия ёрдамга келади: кунига уч соатдан ортиқ ўйнашни тақиқлаш.\nЎсмирлар онгини аҳмоқона ва бутга сиғинтирувчи телевизор заҳарламоқдами? Партия ёрдамга келади: «қизларга ўхшаш» ўғил болаларга ТВ дастурларини тақиқлаш.\nДемографик вақт бомбаси чиқилламоқда. Яна партия ёрдамга келади: Ҳаммага уч бола сиёсати.\nФутбол, кино, мусиқа, фалсафа, чақалоқлар, тил, фан… Партия ҳаммасига жавоб беради.\nОтасининг эътиқодига қарши\nСи Цзиньпинни нима етакчига айлантирганини тушуниш учун унинг ижтимоий келиб чиқишига қараш керак.\nУнинг отаси Си Чжунсюнь коммунистик партиянинг уруш қаҳрамони бўлган, мўътадил сифатида танилган, Мао даврида қамоққа олинган.\nЎша вақтда жаноб Сининг онаси унинг отасига қарши кўрсатма беришга мажбурланган. Отаси 1978 йили расман оқлангач, у Гуандун вилоятида иқтисодий эркинлик учун курашган, хабарларга кўра, Хитойнинг энг тараққийпарвар етакчиларидан бўлмиш Ҳу Яобанни ҳимоя қилган.\nЖаноб Сининг отаси коммунист мутаассиблар томонидан таъқиб қилингани ва ислоҳотларга мойил бўлганини назарда тутсак, кўпчилик нега Си Цзиньпин партияни ўз отасининг эътиқодига тескари томонга қараб бошлаб кетаётгани ҳақида сўрамоқда.\nБунинг бир қанча эҳтимолий сабаблари бор.\nЭҳтимол у шунчаки отасининг айрим сиёсий масалалардаги тутган йўлини қабул қилмаётгандир.\nЁки, балки Хитой лидерининг режаси отасиникидан фарқли приоритетларга қаратилган бўлса ҳам, Мао даври сиёсатига қайтмас. Жуда бўлмаганда қасддан қилмас.\nАммо бу ҳали ҳам жуда эътиборли кўринади.\nОтаси қамоққа олинганда, Си Цзиньпин 15 яшар бўлган ва далада ишлаб, ғор уйда яшаган.\nАна шу нотинч даврлар уни тоблаган, сиёсатдан нафратланувчи, муросасиз бир одамга айлантиргандир.\nХитойни кузатиб борувчи айримлар жаноб Си фақат қаттиққўл етакчигина Хитойнинг яна 1960 ва 70 йилларга қайтиши олдини олишига ишонса керак деб ҳисоблайди.\nҲозир қоидалар ўзгаргани у ўзи истаганча ҳокимиятда қолиши мумкинлигини ёддан чиқарманг.\nБу тахминларнинг барига асос шуки, у ўзи чиқарган қарорларни изоҳлаганини бирор марта эшитмаганмиз. Хитой етакчилари ҳатто давлатга қарашли итоаткор медиага ҳам интервью бермайди.\nЖаноб Си телевизорда кўрсатишлари учун қишлоқларга боради. Қишлоқ аҳли шод-хуррамликда уни қарши олади, унинг деҳқончилик бобидаги маслаҳатларини тинглайди, сўнг у жўнаб кетади.\nШу боис келгусида яна қанақа янги қоидалар жорий қилиниши иқтисодий чекловлар ва йўриқномалар қабул қилиниши ва бу қанча давом этишини аввалдан башорат қилиш ниҳоятда қийин.\nКейинги вақтларда бирор ҳафта ўтмадики, Хитойнинг у ёки бу тизими бошқарувига катта ўзгаришлар киритилмаган бўлсин.\nОчиғи, кузатиб боришнинг ўзи жуда қийин. Бу ўзгаришларнинг кўпи кутилмаганда юз бермоқда.\nБу ерда гап давлатнинг ишлаб чиқаришнинг турли тармоқларини назорат қилишидаги муаммолар ҳақида эмас. Нима энг самарали эканини муҳокама қилиш иқтисодчилар иши. Муаммо номуайянликдадир.\nКим сармоя бўйича жиддий қарорлар қила олади агар бир ойдан кейин қандай ўзгариш бўлишини аввалдан билмаса?\nАйримлар бу жараённи «улғаяётган» мамлакатда кечадиган табиий бир ҳодиса сифатида кўрмоқда. Аввал назоратсиз бўлган соҳаларни назоратга олиш зарурати пайдо бўлиб қолмоқда.\nАгар чиндан шундай бўлса, бундай «шок» тактикаси вақтинча ҳолат бўлиб, янги қоидалар аниқ бўлгач, ҳаммаси жойига тушиши мумкин.\nАммо бу ўзгаришларнинг миқёси не қадар бўлиши мутлақо аниқ эмас.\nШуниси аниқки, партия назоратни заррача бўшаштирмаётган бир вақтда ҳар қандай ўзгариш жаноб Сининг «умумхалқ фаровонлиги» концепцияси орқали кўрилиши керак. Ё машинага чиқиб оласиз ё у сизни босиб ўтиб кетади.\nКатегория: KUN YANGILIKLARI / ЯНГИЛИКЛАР / ХАБАРЛАР / HABARLAR / UZBEKISTAN 24 | Просмотров: 14 | Добавил: sherlarorg | Теги: #xabarlar, #newsuz, #uznews, #Yangiliklar, #новости, #ahborot, #Yangilik, #habarlar, #news | Рейтинг: 0.0/0


Инфоурок › Дошкольное образование › Конспекты › Открытый урок на тему "Она юртга қайтиш ва насл қолдириш"\nДарс мавзуси: Она юртга қайтиш ва насл қолдириш\nДарс мақсади: а) Ўқувчиларни қушлар ҳаёти ва уларни насл қолдирилиши ҳақида тушунча бериш\nб) Кузатувчанлигини ривожлантириш. Қушлар ҳаётига қизиқишни ривожлантириш\nв) Табиатсеварлик туйғусини сингдириш. Қушларга ғамхўрлик кўрсатишга ундаш\nДарс тури: ностандарт\nДарс услуби: суҳбат, савол-жавоб\nДарс жихози: рангли расмлар, видеотасма\nБ) Ўқувчиларни дарсга хозирлаш\nВ) Сиёсий савол – жавоб ўтказиш\nУйга вазифани сўраш ва мустахкамлаш\nЎқувчилани 4 тўпка бўлиб, тўплаштириш стратегиясидан фойдаланиш. Тест саволлари биринчи тўпга, иккинчи тўпга расм чизиш, учунчи тўпга ўқиб келиш, тўртинчи тўпга эса саволларга жавоб ёзиб келиш берилган, уларни жавобларини тинглаш. Уларни рағбатлантириб бориш. Хаттахтага қушлар расмларини илиб қўйиш.\nЎқувчиларга қушларни она юртга\nқайтиши ва насл қолдириши\nҳақида расмлар билан тушунча\nбериш. Куз келиши совуққа\nчидамсиз қушлар иссиқ ўлкаларга\nучиб кетадилар. Кунлар илиши билан эрта кўкламда улар она юртга қайтишади ва тухум қўяди. Лайлак, қалдирғоч, турна, сассиқпопишак ва шу каби қушлар шулар жумласидандир. Видеотасма қўшилиб уларни қандай уя қуриши ва тухум қўйишларини тамоша қиладилар. Ўқувчилар ўз фикрларини билдирадилар.\n1-тўп қушларни расмини чизиш\n2-тўп матинни ўқийдилар\n3-тўп саволларга жавоб беради\n4-тўп қушлар ҳақида шеърлар айтиш\nВенн диаграммасидан фойдаланиш\nиссиқ севар қушлар совуққа чидамли қушлар\nЎқиб, гапириш ва қушлар расмини тасвирлаш\nНомер материала: ДВ-422087


Тўрткўлда 79 ёшли аёл ўз уйида...\n30.11.2020 19:38 0 3616\nИжтимоий тармоқларда Қорақалпоғистоннинг Тўрткўл туманида аёл киши ва унинг ёш набираси ўлдириб кетилгани ҳақида тарқалган хабарлар рост бўлиб чиқди.\n«Xabar.uz» сўровига жавобан Бош прокуратура матбуот хизматининг маълум қилишича, шу йилнинг 29 ноябрь куни эрталаб тўрткўллик 79 ёшли С. Д.нинг (аёл) мурдаси қотиллик аломатлари билан ўз хонадони меҳмонхонасидан топилган. Шунингдек, воқеа жойида аёлнинг 22 яшар набираси (қиз бола, талаба) тан жароҳатлари (ўткир тиғли жисм билан танасига бир неча марта урилган) билан ётгани ҳам аниқланган.\nҲозирда набира касалхонада. Унга етказилган жароҳатлар даражасини аниқлаш учун судга оид тиббий экспертиза тайинланган.\nҲолат бўйича қасддан одам ўлдириш аломатлари билан жиноят иши қўзғатилган. Айни пайтда тезкор-тергов гуруҳи тузилиб, жиноятни фош этиш чоралари кўрилмоқда.


“Ньюкасл” қишки трансфер ойнасида қанча маблағ сарфлай олади? - EFFECT.UZ\nСаудия Арабистони инвестиция фонди томонидан сотиб олинган “Ньюкасл” январда трансферларга яхшигина пул сарфлаши мумкин.\nThe Telegraph хабарига кўра, “Ньюкасл” трансферларга 223 млн евро сарфлаши мумкин. Харажат шунча миқдордан ошиб кетмаса клуб молиявий фейр-плей қоидалари доирасида иш қилган бўлади.\nШунингдек, ёзда “Ньюкасл” ишчиларининг маоши 12 млн фунтга қадар қисқарган. Бу ҳам трансфер бозорида эркин ҳаракат қилишга имкон беради.\nTeglar:Ньюкасль, Саудия Арабистон


Ҳазрати Мухаммад(сав). – Самарқанд – Ер юзининг сайқалидир…\nBo'lim: Ҳазрати Мухаммад(сав).\nБу бўлимга (категорияга) икки жаҳон сарвари Севимли Пайғамбаримиз Ҳазрати Муҳаммаднинг (соллаллоҳу алейҳи ва саллам) машақатли ва хайрли хаёти ҳақида туркиялик дин қардошим проф. др. Ойваллининг турк тилида тайёрлаган «Ҳазрати Муҳамммаднинг ҳаёти» китоби ўзбекчага таржима қилиниб қўйилади.\n15/04/2018 31/08/2019 admin\n270. Вафотлари (7) Ҳазрати Билол, саҳобаларни масжидга йиғди. Муҳтарам пайғамбаримиз яна ҳазрати Али ва Фадлга суяниб, масжидга ташриф буюрдилар. Минбарга ўтириб, Аллоҳу таолога ҳамду сано айтгач: “Эй Асҳобим! Хабарингиз бўлсин, жудолик вақти яқинлашди. Кимнинг менда ҳақи бўлса, уни мендан олсин. Менинг наздимда севгили бўлганлар, мендан ҳақларини сўрасинлар ёки ҳалол қилиб, рози бўлсинлар. Токи, Раббимнинг ҳузурига ва раҳматига қарзларимни тўлаган ҳолда борайин”- деб марҳамат қилдилар. Сўнгра жамоатга пешин намозини ўқитдилар. Намоздан кейин минбарга чиқиб, намоздан олдин айтганларини такрорладилар. Вафотларига уч кун қолганда пайғамбаримизнинг хасталиклари яна-да оғирлашди. Масжидга чиқиб жамоатга намоз ўқита олмадилар.…\nҲазрати Мухаммад(сав).2 Comments\nМуҳаммад соллаллоҳу алейҳи ва салламнинг биъсати (Пайғамбарлиги) ва даъвати. Оламларнинг афандиси (соллаллоҳу алейҳи ва саллам), ўттиз етти ёшлигидаёқ ғойибдан “Ё Муҳаммад” деб уни чақирган товушлар эшитарди. Ўттиз саккизида, бир қатор нурлар кўра бошлади. Воқеаларни фақат Ҳазрати Ходижа волидамизга айтиб берарди. Муҳаммад алейҳиссаломга пайғамбарликнинг билдирилиши яқин қолган бир орада, замонасининг машҳур адибларидан Қус бин Саида, Уқоз кўргазмасида туянинг устида туриб, катта бир йиғинга ўқиган хутбасида Унинг (пайғамбарнинг) келиши хушхабарини берганди. Севимли Пайғамбаримиз ҳам ўша хутбани тинглаганлар орасида бор эди. Қус бин Саида, ўша ўзининг машҳур хутбасининг бир қисмида шундай деганди: “Эй…\nРасулуллоҳ афандимиз пайғамбарлиги билдирилганининг бешинчи йили эди. Бу замон ичида мушрикларнинг мусулмон бўлганларга тинмай исканжалар кўрсатишига қарамай, мусулмонлар сонининг ўсиши давом қиларди. Бироқ мушриклар ҳам исканжаларини янада кучлантишарди ва қўлларидан нима келса ҳаммасини ишга солишаётгандилар. Пайғамбар афандимизнинг асҳоби чидаб бўлмас азобларга қолаётганди. Уларнинг оёқларидан туяларга боғлаб қарама-қарши тарафларга туяларни ҳайдаб парчалаб ўлдиришаётгандилар. Бундай охири кўринмас исканжалардан Расулуллоҳ афандимиз эзилиб, хафа бўлаётганди. Исканжалар эса, кундан кун ёвузлашаётган эди. Расулуллоҳнинг марҳаматга тўлиб тошган қалби буларни қабул қилолмай эзилаётганди. Шунинг учун бир кун Асҳоб-и киромни бир жойга йиғди ва уларга қараб, “Эй Асҳобим! Энди…\n07/12/2010 23/12/2010 admin\nСевимли пайғамбаримиз соллаллоҳу алейҳи ва саллам, юқорида кўрилганлари бир шаклда кўзига кўринган ҳар бир қабилага Исломни тушунтирди. Уларнниг ҳаммасидан ўзини ҳимоя қилиб, кишиларга Исломни таблиғ қилишда ёрдамчи бўлишларини сўради. Бироқ ҳеч ким мусулмон ҳам бўлмади, Уни ҳимоя этишга ҳам яқинлашмади. Аксинча, Уни ҳақорат, махара қилди, зулм ва исканжа бердилар, ёлғончига чиқардилар. Оламларнинг афандиси, ўша вақт жуда чарчаган, оч ва сувсиз қолиб, хафа ва ғамгинлик остида қолган эди. Кундузлари асосан шундай ўтарди, кечалари ҳам узоқ вақт шу ҳолда қоларди. Маккали мушриклар тинмасдан Унинг орқасидан кузатишардилар. Каъбани зиёрат қилишга келганларнинг мусулмон бўлишларига тўсиқ…\nVII Қисм: Ҳижрат арафасидаги воқеалар.\nСевимли Пайғамбаримиз ҳар йили, Каъбага зиёратга келишаётган қабилаларни динга даъват этар, уларнинг Жаҳаннам оташидан қутулиб абадий саодатга эришишлари учун тинмасдан меҳнат қилар ва бошқа керакли барча ҳаракатларни амалга оширишга уринар ва ҳеч нарсадан чекинмасдан пайғамбарлик вазифасини ўз ўрнига қўйишда давом қиларди. Қабилалар келиб қўноқлашадиган жойларда уларни кутарди ва келганларга, “Оллоҳу таолонинг пайғамбарлик вазифасини ўрнига қўйгунимча мени қўрийдиган ва менга ёрдам берадиганлар борми? Шундайлар бўлса, уларга Жаннат берилади” дея марҳамат қиларди. Бироқ ҳар сафар Уни қурийдиган ҳам, ёрдам берадиган ҳам бирор киши топилмасди.


Ажойиб дуо | ukkosha.shosh.uz\nБош саҳифа » Мақолалар » Ажойиб дуо\nЭнди, “бу нарсалар қандай қилиб неъмат бўлади?” деган савол пайдо бўлади. Бунинг жавоби ҳадиси шарифда келади, Аллоҳ таъоло охиратда машаққат ва мусибатларга сабр қилганларга беҳисоб ажр савоб беради, ўшанда дунёда кўп машаққат ва мусибатларга учрамаган одамлар буни кўриб, “кошки, дунёда бизга ҳам мусибат ва машаққатлар етганда эди, биз ҳам сабр қилар эдик ва сабримизга мана шундай ажр савоблар олар эдик, бугун сабр қилувчилар билан бирга бўлар эдик”, деб орзу қиладилар.\nҲазрат Ҳожи Имдодуллоҳ Маккий раҳматуллоҳи алайҳ шундай деб турганларида, мажлисга бир шахс кириб келди. У ногирон эди ва турли хил беморликларга мубтало бўлган эди. У келиб, Ҳазрат Ҳожи Имдодуллоҳ Маккий раҳматуллоҳи алайҳга: “Ҳазрат! Менинг ҳаққимга дуо қилинг, Аллоҳ таъоло менга бу машаққатлардан нажот берсин”, деди. Ҳазрат Ашраф Али Таҳановий раҳматуллоҳи алайҳ айтадиларки, “биз ўша мажлисда ҳозир эдик. Биз ҳайрон бўлдикки, Ҳазрат Ҳожи Имдодуллоҳ Маккий жаноблари бутун мусибатлар ва қийинчиликлар неъмат бўлади деб турган эдилар. Энди бу шахс ўзидан машаққат ва қийинчиликларни кетишига дуо қилдиряпти. Агар Ҳазрат Ҳожи жаноблари бу шахс учун машаққатларни кетишини сўраб дуо қилсалар, у ҳолда, неъматни кетишини дуо қилган бўлиб қоладилар?”\nҲазрат Ҳожи Имдодуллоҳ Маккий раҳматуллоҳи алайҳ шу пайт қўлларини дуога кўтардилар ва шундай дуо қилдилар: “Эй, Аллоҳим! Ҳақиқатда, бу барча мусибатлар ва машаққатлар неъматдир. Лекин, Эй, Аллоҳим! Биз ожизмиз. Сен бизнинг ожизлигимизга назар солиб, бу машаққат неъматини, саломатлик неъматига алмаштириб бер!”\nАввалги: Жума мавъизалари (видео). Закот-молиявий ибодатдир\nКейинги: Рўза биздан нима талаб қилади? 1-мавзу: Баракага тўла ой


Оқсарой « Ўзбекистон Халқ Ҳаракати\n20 August 2019 - 11:30\nОқсарой — Шаҳрисабздаги меъморий ёдгорлик (1380—1404). Амир Темур қурдирган. Шаҳарнинг шим.шарқидаги бош майдонда жойлашган. Бир за-монлар муҳташам, хашаматли бўлган бу саройнинг бизгача емирилиб, хароба ҳолга келган улкан пештоғи, икки чеккасидаги минораси, сарой пойдеворининг бир қисмигина сақланган. Оқсаройнинг ҳозирги кўриниши ҳам салобатли ва гўзалдир. Бу салобатлилик ва гўзалликка ғиштларнинг яхлит бўлиб кўринишини таъминлаш — олд ва шим. девор юзасини сиркор парчинлар билан бир текисда ишлаш туфайли эришилган. Пештоқ равоғининг эни 22,5 м, баландлиги 40 м, умумий баландлиги 50 м дан ошади. Пештоқ минораси ичидаги айланма зина орқали юқорига чиқилган.\nОқсаройнинг аввалги ҳолати тўғрисида фақат ёзма манбаларга қараб фикр юритиш мумкин. 20 йил давомида қурилган бу бино тўғрисида Абдураззоқ Самарқандий қуйидагича маълумот беради: “Темур ишга яроқли бўлганларнинг ҳаммасини Хоразмдан Мовароуннаҳрга кўчириш учун буйруқ берди… Хоразмлик усталар баланд ва салобатли сарой қуришди, ҳозир у Оқсарой номи билан машҳур”. Кпавихо саройни кўздан кечирганда (1404, 29 авг .) у ҳамон қуриб битказилмаган, баъзи жойларининг кошинли нақшлари тугалланмаган эди. Шунга қарамай, жуда ҳайратланганлигини, унинг ниҳоятда гўзаллигини ёзади. Сарой қурилишида хоразмлик усталар қатори, маҳаллий ва бошқа давлатлардан келган усталар ҳам қатнашган. Пештоғидаги ёзувлар орасида эронлик Муҳаммад Юсуф Табризий номи 2 марта такрорланган.\nЁзма манбаларга кўра, Оқсарой турар жой ва жамоат биноси сифатида қурилиб, хоналар ҳовли атрофида жойлашган. Бобур маълумотларига кўра, ҳовли ўртасида ҳовуз, тўрида гумбазли катта хона — девонхона, ёнларида маслаҳатчилар учун кичик хона, ҳашаматли равоқли бостирмалар, ички томонида ҳарам ва амирнинг хонаси жойлашган. Девонхона пештоғида арслон ва қуёш тасвири ва Темур давлатининг 3 ҳалқа шаклидаги нишони бўлган. Гумбаз ичи ва ёнларига, бурчаклардаги минораларга кошин-ғиштлардан қалқон шаклидаги гириҳ нақшлар ишланган. Бу нақшлар силлиқланган ғишт ва феруза рангли сиркор парчиндан ёзилган куфий хатлар замини йўғон кўк белбоққа ўхшаш мужассамотни ташкил этган. Оқсарой деворларидаги ранглар жилоси, тарихий, фалсафий ва диний мавзудаги, куфий, сулс ёзувлари, кошинкори безаклар, ислимий, гириҳ нақшларнинг ўзаро уйғунлиги бинога ажойиб ва сеҳрли мазмун бағишлаган. Рангларнинг ой ёруғида жилоланиб оқариб кўринишидан бино Оқсарой деб номланган.\nСаройнинг ўзига хос хусусиятларидан бири — том тепасига ишланган ҳовуздир. Ҳовузга сув Тахтақорача довонидан қўрғошин қувурлар орқали оқиб келиб, ундан шаршара ҳосил қилиб пастга туширилган.\n1707 йилда Бухоро хони Убайдуллахон Оқсарой пештоғи остида тож кийиб, тахтга ўтирганлиги пештоқнинг ўша пайтда бутун эканлигидан дарак беради. 1973— 75 йилларда археологик тадқиқотлар, 1994—96 йилларда консервация ишлари олиб борилган.\nМанковская Л. Ю., Қашқадарё воҳасининг архитектура ёдгорликлари, Т., 1979.[


Cана : 22-09-2018 / Спорт / кўрилди: 84\nЕвропада футбол аста-секинлик билан тезликни оширмоқда.\nКечагина жамоалар Европа Лигаси гуруҳ босқичида дастлабки турни ўтказишган бўлса, бир кун ўтмай, бугундан миллий чемпионатларда навбатдаги тур бошланади.\nДам олиш кунларининг эътиборга молик учрашувлар анонси билан «Tribuna.uz» ҳам бу ўйинларга алоқадорликда давом этади.\n«ҲОФФЕНҲАЙМ» – «БОРУССИЯ» ДОРТМУНД (22 сентябрь, 18:30)\nБундеслигадан Чемпионлар Лигасида қатнашаётган, яъни ўтган мавсумнинг омадли 4 жамоаси бу ҳафта ўзаро ўйинларда майдонга тушишади.\n«Ҳоффенҳайм» ҳам, «Боруссия» ҳам еврокубокдаги илк ўйинларини яхши ўтказишди. Дортмундликларнинг ғалабаси аввалдан кутилган бўлса, «Ҳоффенҳайм» сафарда «Шахтёр» билан дуранг ўйнади. Жуда кўп асосий таркиб футболчилари жароҳат олган Нагельсман жамоаси учун Донецкда мағлубиятга учрамаслик ҳам катта натижа.\n«Вирсол Рейн» стадиони дортмундликлар учун жуда ноқулай эканини таъкидлаш керак. Бу стадионда ушбу жамоалар ўртасида ўтказилган сўнгги 8 ўйинда «Боруссия» атиги 1 маротаба ғалаба қозонган холос. Масалан, ўтган мавсумда шу стадионда ўтган ўйин 3:1 ҳисобида майдон эгаларининг ғалабаси билан тугаганди. 3 турдан сўнг 7 очко жамғариб, «Бавария»ни таъқиб қилаётган жамоа учун эса, ҳар ўйинда ғалаба қозониш шарт экани шубҳасиз.\nТаркибларга келсак, мезбонлар таркибида тикланиб улгурган футболчилар йўқ. Хюбнер ҳам, Амири ёки Рупп ҳам тикланиш жараёнини давом эттирмоқда. Меҳмонлардан эса, янги ҳужумчи Пако Алкасернинг майдонга тушиши сўроқ остида. Шунингдек, португалиялик ҳимоячи Рафаел Геррейро жароҳатидан фориғ бўлди ва асосий таркибда бўлмаса ҳам, балки захира ўриндиғида пайдо бўлиб қолиши мумкин.\n«ШАЛЬКЕ» – «БАВАРИЯ» (22 сентябрь, 21:30)\nИккинчи жуфтлик янада жаранглироқ. «Шальке» фақат ўтган йилнинг ҳурмати ва ҳозирда Чемпионлар Лигасида иштирок этаётгани учун учрашув аҳамиятини оширмоқда холос, зеро жамоанинг янги мавсум стартига ҳавас қилиб бўлмайди. Тўғри, ҳозирча жамоа жуда қийин тақвимга тушиб қолган, «Вольфсбург», «Ҳерта» ва менхенгладбахликлар анойи рақиб эмас, аммо бу ўйинларда ҳеч бўлмаса 1 очко олиш керак эди. Бунинг устига, анча қулайроқ бўлган гуруҳда ЕЧЛ ҳам у қадар яхши бошланмади – «Порту»га қарши уй ўйинида ғалаба ушлаб қолинмади – 1:1.\n«Бавария» эса, ҳар сафарги режимда, Германия кубоги ва Суперкубогидан тортиб, барча Бундеслига ўйинлари, шу билан бирга Чемпионлар Лигасидаги сафар учрашуви ҳам ғалаба билан якунланди. Янги мураббий Нико Ковач қўл остида жамоа жуда прагматик ва самарали ўйин кўрсатмоқда.\n«Шальке» «Бавария» устидан сўнгги 22 ўйинда атиги 3 марта ғалаба қозонган, унинг ҳам охиргиси 2011 йилнинг март ойига тўғри келади. У пайтларда «Шальке» Европа Чемпионлар Лигасининг доимий иштирокчиси эди. Шундан буёғига «Шальке» атиги уч маротаба дуранг қайд этди холос, бошқа барча учрашувлар «Бавария» устунлигида тугаган. Жамоалар роппа-роса бир йил олдин – 19 сентябрда ҳам худди шу стадионда тўқнаш келишган ва меҳмонлар 3:0 ҳисобида ғалабага эришганди.\n«ВЕСТ ҲЭМ» – «ЧЕЛСИ» (23 сентябрь, 18:00)\nЖамоалар турнир жадвалида бир-биридан жуда узоқ жойлашишган. «Челси» 5 ўйинда юз фоизлик натижани кўрсатиб, пешқадамлик қилаётган бўлса, «Вест Ҳэм» бу сафар ҳам ёмон бошлади – дастлабки тўрт ўйинда мағлубиятга учради. Лекин бу ўйинга алоҳида эътибор қаратиш учун бир қатор сабаблар бор.\nБиринчидан, «Вест Ҳэм» ижобий курсга тушиб олгандек, чунки «Эвертон» майдонидаги ишончли ғалаба эътирофга лойиқ. Бу ўйинда жамоанинг янги харидлари ҳам ўзларини кўрсатди – Ярмоленко дубль қайд этган бўлса, «Лацио»дан сотиб олинган бразилиялик Филипе Андерсон жамоа таркибида энг яхши баҳо олган футболчи бўлди. Демак, «Вест Ҳэм» ўз ўйинини топиб бормоқда.\nИкккинчидан, бу дерби. Лондон дербилари ўзининг муросасизлиги ва кутилмаган натижалари билан эътибор тортиб келган. Масалан, «Вест Ҳэм» ўз майдонида «Челси»га қарши ўтказилган охирги 4 ўйиндан 3тасида ғалаба қозонган. Ахир бу мавсумларнинг иккитасида «Челси» чемпион бўлган, лекин бу ҳам «Вест Ҳэм»ни шаштидан қайтара олмаган.\nЎйин якшанба куни бўлиб ўтади. Пайшанба оқшомида эса, «Челси» Европа Лигаси доирасида Грецияга сафар қилди. Сарри баъзи етакчи футболчиларига дам берган бўлса-да, умумий ҳолат юзасидан «Вест Ҳэм» жисмонан тетикроқ бўлиши ва бу ҳам мезбонларга устунлик яратиши мумкин. Хуллас, қўшимча шартлар гўёки «Челси»нинг ниҳоят очко йўқотишидан далолат қилмоқда. Кўрамиз, Маурицио Сарри бу синовдан ўз шогирдларини қандай олиб чиқаркин?\n«АРСЕНАЛ» – «ЭВЕРТОН» (23 сентябрь, 20:00)\nЕвропа Лигасида АПЛни ҳимоя қилган яна бир Лондон клуби ҳам шу куни майдонга тушади. Дастлабки 4 турни мағлубиятсиз ўтказган «Эвертон» юқорида айтилганидек, дастлабки мағлубиятига учради.\nАммо «Эвертон» ҳам мавсум бошидаёқ жароҳатлар гирдобида қолганди. Масалан, ҳимоя чизиғида тўп суриши керак бўлган деярли барча футболчилар лазаретдан чиққанлари йўқ. Майкл Кин ва Фил Жагелка, шунингдек, ёзда «Барселона»дан сотиб олинган Йерри Мина ҳам жамоага ёрдам бера олишмаяпти. Лейтон Бейнс яхши спорт формасида эмас. Натижада, ҳимояда асосан ёш футболчилар тўп суришга мажбур бўлишмоқда.\n«Арсенал» мавсумни икки мағлубият билан бошлади. «Манчестер Сити» билан ўйинда умуман имконсиз кўринган Эмери шогирдлари «Челси»га қарши ёмон ўйнашмади. Жамоада ҳаммаси жойида экани кейинги ўйинларда исботини топди ва «Арсенал» қаторасига уч ўйинда ғалаба қозонди. Бу ўйинларнинг иккитаси сафарда ўтганди.\n«Арсенал» кеча Европа Лигасида майдонга тушди. Бу ҳам меҳмонларга бироз устунлик бериши турган гап, лекин Эмерида вазиятни ўзгартирадиган қадар ноқулайлик йўқ. Чунки, «Челси»дан фарқли равишда «Арсенал» ЕЛ ўйинини ҳам, «Эвертон»га қарши ўйинни ҳам ўз майдонида ўтказмоқда.\nДарвоқе, бу жамоалар тўқнашуви доимо голларга бой ва қизиқарли кечса-да, умумий кўрсаткичлар бўйича «Арсенал» яққол устунликка эга. Сўнгги 18 ўйинда «Эвертон» атиги икки маротаба ғалаба қозонган. «Эмирайтс»да ўтган сўнгги 4 ўйинда мезбонлар ишончли ғалабани қўлга киритишган.\nЦСКА – «СПАРТАК» (23 сентябрь, 21:00)\nАвваллари Москва дербиси дейилганда асосан «Динамо» ва «Спартак» тўқнашуви тушунилган бўлса, кейинчалик, сўнгги 30 йилда ҳам дейиш мумкин, қизилларнинг армиячилар билан ўйини Россиядаги энг катта дербиси сифатида қарши олинадиган бўлди. Чемпионатдаги ўйинлар эътибори билан ҳам, мухлислар сони бўйича ҳам бу икки жамоа бир-бирига муносиб ва ҳар доим жуда қизғин курашларга бой дербини намойиш қилиб беришади.\nБу сафар турнир нуқтаи назаридан ҳам муҳим – «Спартак» 7 ўйиндан 14 очко жамғариб, «Зенит»ни олдинга қўйиб юбормасликка уринаётган бўлса, ЦСКА у қадар узоқда эмас. Бу ўйиндаги ғалаба билан ЦСКА «Спартак»ни қувиб ўтиши ва 2-ўринга чиқиб олиши мумкин.\nЧемпионатда икки жамоа тескари йўналиш ҳосил қилишди: «Спартак» мавсумни яхши бошлаб, сўнгги турларда очко йўқотишни бошлаган бўлса, ЦСКА ўз ўйинини топиб боряпти ва сўнгги икки ўйинда йирик ғалабага эришди. Чемпионлар Лигасида ҳам Пльзенда мағлубиятдан қутулиб қолди. Бу борада Европада ҳам «Спартак»да ишлар ёмонроқ. Европа Лигаси доирасидаги «Рапид»га қарши ўйинда 0:2 ҳисобида мағлубиятга учралди. Бу пасайиш қайсидир маънода жамоа етакчиси Квинси Промеснинг кетгани билан ҳам изоҳланар балки. Олдинги чизиқда «Спартак»ка етакчилик қила оладиган моҳир футболчи етишмаяпти.\n«ЛИОН» – «МАРСЕЛЬ» (23 сентябрь, 23:55)\nИкки «Олимпик» ўтган мавсумда Чемпионлар Лигаси йўлланмаси учун кескин кураш олиб боришган ва оқибатда лионликлар улоқни илиб кетишганди. Ҳозирча балки навбатдаги ўйин ҳисобланган, аммо мавсум якунига жуда катта таъсир қилиши мумкин бўлган ўйин Франциянинг 6-турини безайди.\n«Ним»дан қабул қилинган мағлубиятни айтмаса, «Марсель» жуда кучли кўринмоқда, анча сермаҳсул ўйин, Товен – Пайет жуфтлиги, «Монако» майдонидаги ғалаба... «Лион» бироз сояда қолаётганди, лекин Чемпионлар Лигасида «Манчестер Сити» устидан сафардаги ғалаба бутун Европага «Лион»ни намойиш қилиб берди. Товен – Пайет тандемидан кам бўлмаган жуфтлик Депай ва Фекир яна катта саҳнада.\nМанчестерда ўзига бўлган ишончни чўққига олиб чиққан «Лион» энди Францияда ҳам вазиятни ўнглашга киришади. Олдинда эса, юқори ўринларда турган «Марсель» ва «Дижон» билан ўйинлар кутиб турибди.\nЎзаро ўйинларда «Лион» яққол устунликка эга, зеро ўтган мавсумда ҳам ҳар икки ўйинда «Лион» ғалаба қозонганди. Айниқса, Марселдаги ўйиннинг сўнгги дақиқаларида Мемфис Депай узоқ масофадан гол уриб, 3:2 ҳисобидаги ғалаба олиб келганди. Умуман, Франция кубогини қўшмаса, «Марсель»нинг «Лион» устидан ғалаба қозонганига анча бўлди. Қаторасига 8 ўйин, 2014 йилнинг май ойидан бери марселликлар ғалаба қозона олишмаяпти.\nТаркибларга келсак, «Лион»да ҳаммаси жойида. «Марсель»да ниҳоят асосий дарвозабон Манданда қайтиши мумкин. Одил Рами ва Роландо жамоага ёрдам бера олишмайди.\n22 сентябрь. «Кардифф» – «МАНЧЕСТЕР СИТИ» (19:00), «ЛИВЕРПУЛЬ» – «Саутҳэмптон» (19:00), «МАНЧЕСТЕР ЮНАЙТЕД» – «Вулверҳэмптон» (19:00), «Брайтон» – «ТОТТЕНҲЭМ» (21:30) «Хетафе» – «АТЛЕТИКО» (21:30), «Сампдория» – «ИНТЕР» (23:30), «РЕАЛ МАДРИД» – «Эспаньол» (23:45)\n23 сентябрь. «Ренн» – «ПСЖ» (18:00), «Болонья» – «РОМА» (18:00), «Зенит» – «Локомотив» (18:30), «МИЛАН» – «Аталанта» (21:00), «Фрозиноне» – «ЮВЕНТУС» (23:30), «БАРСЕЛОНА» – «Жирона» (23:45)\n24 сентябрь. «Фенербахче» – «Бешиктош» (23:00).\nАПЛ. Бугун «Манчестер Сити», «Арсенал» ва «Ливерпуль» ўйнайди\nЕЧЛ анонси. «Сити» бугун жавоб қайтаради\n«Ювентус» ўз рекордини такрорлади


Фожиали воқеалардан 9 ой ўтиб ҳам Қирғизистон жанубида ўзбекларнинг камситилаётгани ҳақидаги хабарлар кўпчиликни бефарқ қолдирмаяпти.\n“Президентларга адолатли баҳо бериш керак”\nдейди жиззахлик Очил Ҳамроев, Ислом Каримовнинг ички ва ташқи сиёсатига ўз муносабатини билдирар экан:\n- Энди ҳар бир президентга баҳо беришда у кишининг бугун жаҳонда қилаëтган ишига қараб баҳо бериш керак. Мана Қирғизистондаги бўлган ваҳшийликларни бизнинг ҳукуматимиздан бошқа бирорта мамлакат БМТ минбаридан туриб гапирмади. Ҳатто қудратли давлатлар бунга қулоқ ҳам солмади. Бизнинг Ислом ака, Ташқи ишлар вазиримиз чиқиб айтдики, буни текшириш керак, топиш керак, жазолаш керак деган ўзларининг ажойиб фикрларини гапирди. Мана энди ички дунëга қарайдиган бўлсангиз, бизнинг бугунги ҳукуматимиз тутаëтган сиëсат ота-боболаримиз тутган дин масаласидачи, дин масаласида ота-боболаримиз тутган имом Бухорийнинг йўлларида, битта ўша Аҳли сунна вал жамоа Имоми Аъзам мазҳаби бўйича ҳеч қандай хавф-хатар йўқ. Лекин албатта ҳар хил оқимлар, ҳар хил нималар, ваҳҳобий дейди, террорист дейди, Ҳизбут-Таҳрир дейди, буларга қарши курашиш бизларнинг динимиз учун ҳам яхшику. Мен туҳмат қилинган одамларни айтмаяпман.\nЭнди мана Ислом акамиз, қаранг эътибор берадиган бўлсангиз, ичкаридаги порахўр амалдорларга (қарши) шунақанги ажойиб курашаяптики, буни ҳамма кўриб турибди. Бутун жаҳон кўриб турибди. Мен ўйлайманки, Ислом акамизда ақл-фаросат жуда етарли. Бу кишининг ëши ҳам жуда ажойиб. Ислом акамиз мен ўйлайманки, кўриб туринг, ўша порахўр амалдорлар ишлаб турган пайтида, ҳозиргилар эмас, бундан 10-15 йил олдин порахўрлар ишлаб турган пайтида ўша порахўрларга қарши курашган айрим одамларни ўзларича туҳмат қилиб туриб “сен ваҳҳобийсан” деб туриб, қалбаки ҳужжатлар билан рўйхатга қўйиб, қаматиб юборган. Мен ўйлайманки, бизнинг ҳукуматимиз вақти келади, буни ҳам текшириб ўша амалдор порахўрларни жазолайди деб ўйлайманда,- дейди жиззахлик Очил Ҳамроев.\n“Қирғизистондаги ўзбекларни ҳақсизликдан ким ҳимоя қилади”\nдейди Россиядаги меҳнат муҳожири Муқаддасхон:\n- Гапирадиган гапимиз шу ҳаммамиз ўзбекмиз. Қирғизистон шунақа кучли давлат бўлиб кетганмики, ўзбекларни шунчалик камситиб, тупуриб, устидан кулиб қамоқларга қамаса ҳам, бир инсон нимага ҳеч кимнинг гапи ўтмайди? Мен ўзим ўзбекистонликман. Ўзбекман мен. Ҳеч қаерда ўзбеклигимни инкор қилмайман. Бизнинг қирғиз дўстларимиз ҳам бор. Шунчалик ваҳший бўлиб кетганми булар? Нимага ҳеч ким буларга э деëлмаяпти? Мен ўзбеклигим учун хафа бўлиб кетдим. Қуроли йўқ одамнинг бўйнига қуролинг бор деб қўйиб пул олса. Биз эшитаяпмиз. Ўшдан келган одамлар йиғлаб келаяпти. 45 яшар эркаги ҳам, 50 яшар эркаги ҳам. Бу ғирт бедодликку. Нимага ҳеч ким индай олмайди? Ҳеч кимнинг тиши ўтмайди Қирғизистонга. Мени шу нарса қизиқтираяпти. Оддий инсон сифатида шу нарса қизиқтираяпти. Мен политикмасман. Битта уборшицаман. Қандай қилиб ҳеч ким индай олмайди,- дейди Муқаддасхон.\n“Ўзбек мардикори оқиб келмоқда”\nдейди Санкт Петербург шаҳридаги ўзбекистонлик меҳнат муҳожири Раҳим ака.\n- Бугун ҳам мана бир-иккита оғайниларни кутиб олдик. Тошкент самолëтида битта-иккита маллавойларни кўрардим. Бугун битта ҳам йўқ. Ҳаммаси мардикор. Бола-чақалари билан, хотинлар эрини ташлаб келган. Эри рўзғор қийинчилигидан, иш йўқлигидан ароққа ўтириб қолган, героинга ўтириб қолган. Аëл иккита боласини онасига ташлаб ўша алкаш эрни боқаман деб мана шу ерга тирикчилик учун келган. Раҳмим келади. Уларнинг тинмай ишлаганларию, қаëқда қараса дворник ҳам, бошқаси ҳам ҳаммаси бор. Буларнинг томлари тунука. Шуларнинг устига алпинистлар чиқиши керак. Битта-иккита ўзбек ҳам ўлди. Ана шу ерларга чиқади ака. Эрталабдан кечқурунгача 1000 рубл (тахминан 34 АҚШ доллари - таҳр.) учун ишлайди. Жонини гаровга қўяди. Бир минут тиним бўлмас экан шуларга.\nОзодлик: Оммавий тарзда оқиб келаяпти деяпсиз. Ҳақиқатан ҳам жуда каттами оқим?\n- Жуда катта. Мен энди хоналарини айтадиган бўлсам, ëтоқхоналар, вагонлар, ремонт талаб қиладиган учта хона бўладиган бўлса, ҳар битта хонада 8 нафардан одам ëтади. Ҳожатга ҳам очередга туришади. Бет ювишга очередга туришади. Хонага 3000 рубл ойига тўлашади. Ишнинг тайини йўқ. Ойлаб ишга рухсат, рўйхатдан ўтишни кутади. Кўчага чиқса ҳам милициялар ўзбекчалаб “100 сўм бер” деб туради. Шу сўзни билишади. Ҳуқуқини билмаган беради, билса ҳам, ҳужжат тўғри бўлса ҳам, ҳуқуқини талаб қила олмайди. Мана шунақа гаплар. Лекин ишнинг тайини йўқ. Қор кураш бўлиб турарди, у ҳам тўхтади,- дейди суҳбатдошимиз Раҳим ака.


Икки кунлик Инновацион ғоялар ярмаркаси ишида 4 миллиард сўмлик шартнома имзоланди - Darakchi\nИкки кунлик Инновацион ғоялар ярмаркаси ишида 4 миллиард сўмлик шартнома имзоланди\nЖАМИЯТ 25.04.2014, 11:16\nПойтахтимиздаги «Ўзэкспомарказ»да VII Инновацион ғоялар, технологиялар ва лойиҳалар республика ярмаркаси ўз ишини давом эттирмоқда/\nУнда саноат, қишлоқ хўжалиги, соғлиқни сақлаш, фармацевтика, ахборот-коммуникация технологиялари, фан ва таълим соҳаларидаги юзлаб инновацион маҳсулотлар намойиш этилаётир. Ушбу тадбир истиқболли ғоя ва ишланмаларни амалиётга татбиқ этиш борасида янги имкониятлар очмоқда. Бу ишлаб чиқариш самарадорлигини ошириш, маблағ ва воситаларни тежаш, ички бозорда миллий маҳсулотлар улушини кўпайтириш, илм-фан ва ишлаб чиқариш интеграциясини кучайтиришга ёрдам бермоқда, дея хабар беради ЎзА.\nБу йирик корхоналар ва жадал ривожланаётган хусусий секторнинг ишлаб чиқаришни техник модернизациялаш ва технологик янгилашга бўлган қизиқиши ортаётгани билан изоҳланади. Корхоналар раҳбарлари, фермерлар олимлар таклиф этаётган лойиҳа ва асбоб-ускуналарни синчиклаб ўрганиб, улардан энг самарадорларини танлаб олмоқда ва ишлаб чиқувчилар билан харид қилиш шартларини муҳокама қилмоқда, ўзаро манфаатли шартномалар тузмоқда.\nАйниқса, Ўзбекистон Республикаси Фанлар академиясининг илмий-тадқиқот муассасалари стендлари кўпчиликни ўзига жалб этмоқда. Улар иқтисодиётнинг таянч тармоқлари, жумладан, нефть-газ, кимё саноати, фармацевтика саноати, қурилиш, қишлоқ хўжалиги, муқобил энергетика ва бошқа жабҳалардаги устувор вазифаларни бажаришга йўналтирилган юздан зиёд инновацион ишланма ва лойиҳаларни намойиш қилмоқда. Олий ўқув юртлари ўқитувчилари ва талабаларининг инновацион маҳсулотлари улар билан муносиб рақобатга киришмоқда.\nМирзо Улуғбек номидаги Ўзбекистон Миллий университетининг иқтисодиёт факультети ёш ихтирочиларининг ишланмалари тежамкорлиги ва экологик тозалиги билан ажралиб туради. Чунончи, университет талабалари биоэтанол ишлаб чиқаришнинг янги технологиясини тақдим этиб, янги авлод механик самокати имкониятларини намойиш қилмоқда. Муаллифларнинг тасдиқлашича, мазкур самокат тезкор ва шовқинсиз бўлиш билан бирга, атроф-муҳитга ҳеч қандай зарар етказмайди.\nЯрмаркада қишлоқ хўжалиги, хусусан, пахтачиликни ривожлантиришга йўналтирилган турли инновацион ишланмаларнинг кенг тақдим этилаётгани ушбу тадбирнинг ўзига хос жиҳатларидандир. Мамлакатимизнинг турли ҳудудлари иқлим шароитига мос истиқболли янги ғўза навларини яратиш бу борадаги ишларнинг устувор йўналишидир.\nБу борада Ўзбекистон Республикаси Фанлар академиясининг Геномика ва биоинформатика маркази, Қишлоқ ва сув хўжалиги вазирлиги, «Ўзпахтасаноат» уюшмаси мутахассислари эришаётган муваффақиятлар диққатга сазовордир. Ғўзанинг маркерларга асосланган селекцияси асосида олиб борилган илмий тадқиқотлар самарасида ғўзанинг «Равнақ-1» ва «Равнақ-2» навлари яратилди. Ушбу навлар толасининг юқори сифати, тезпишарлиги ва серҳосиллиги билан ажралиб туради.\nЎзбекистон Республикаси Вазирлар Маҳкамаси ҳузуридаги Фан ва технологияларни ривожлантиришни мувофиқлаштириш қўмитасининг дастлабки маълумотларига кўра, ярмарканинг икки кунлик ишида инновацияларни жорий этиш борасидаги ҳамкорлик бўйича 4 миллиард сўмликдан зиёд юздан ортиқ шартнома ва келишув имзоланди.


Махсус поезд рейси билан мингга яқин фуқаро Россиядан олиб келинди\n10:48 27.08.2020 (Янгиланган 17:21 27.08.2020)\n“Тошкент – Ростов-Дон–Тошкент” темир йўл рейси билан 927 нафар фуқаро олиб келинди. Барча фуқаролар карантин зонага жойлаштирилди.\nТОШКЕНТ, 27 авг — Sputnik. Республика махсус комиссияси Ўзбекистон фуқароларини Россия Федерациясининг Шимолий Кавказ ва Жанубий федерал округларидан олиб келиш учун “Тошкент – Ростов-Дон–Тошкент” темир йўл рейсини ташкил этиш тўғрисида қарор қабул қилган эди.\nРоссия ва Қозоғистон томони билан келишувга биноан, 23 август куни “Ўзбекистон темир йўллари” АЖ поезди 927 нафар фуқаро билан “Первомайская” станциясидан Ўзбекистонга жўнаган эди.\nМазкур поезд 27 август куни Наманган вилоятига етиб келди. Ушбу рейс орқали олиб келинган барча фуқаролар вилоят транспорт бошқармаси томонидан ташкил этилган автобусларда карантин зоналарига етказилди.


U-23 ОЧ саралаши. Саудия Арабистони бош мураббийи: "Ўзбекистоннинг исталган жамоаси кучли" / CHAMPIONAT.asia\n03:04Роналду ёки Месси: футболдаги "эчки" ким? 9 02:42А Серия. "Ювентус" "Женоа"ни ишончли тарзда мағлуб этди 0 02:38Улуғбек Мирзаевга савол йўлланг! 8 01:49Суарес Мессининг Парижда нимадан қийналаётганини айтди 16 01:21Суперкомпьютер "Манчестер Сити"нинг олтинчи АПЛ чемпионлигини башорат қилди 4 01:04"Ювентус" Влаховичдан ташқари яна икки марказий ҳужумчини кўзламоқда 2 00:44Рангник: "Роналдунинг тўпсиз ҳаракатлари мени ҳайратда қолдирди" 4 00:27Месси: "Мен ҳеч қачон тарихдаги энг яхши футболчиман деб айтмаганман" 36 00:00А Серия. "Лацио" "Сампдория" майдонидан ғалаба билан қайтди 3 23:51А Серия. "Ювентус" — "Женоа": асосий таркиблар маълум 8 23:29АПЛ. "Астон Вилла" "Лестер"ни мағлуб этди 9 23:21Бундеслига. "Фрайбург" меҳмонда "Боруссия М"ни янчиб ташлади 4 22:47Рангник — АПЛдаги дебют ўйинда ғалаба қозонган дастлабки немис мураббийи 7 22:19Футзал. Олий лиганинг тўртинчи кунги баҳсларидан сўнг мураббийлар қандай фикрда? 0 22:02Мертезакер: "Рангник туфайли фаолиятим ярим йўлда тўхтаб қолмаган" 1\nU-23 ОЧ саралаши. Саудия Арабистони бош мураббийи: "Ўзбекистоннинг исталган жамоаси кучли"\nТеглар : Саудия АрабистониU-23 Осиё чемпионатиСаад Ал Шеҳри\nU-23 Осиё чемпионати саралаши доирасидаги Тошкентдаги ўйинлардан олдин матбуот анжуманлари бўлиб ўтди.\nАнжуманда бош мураббий Саад Ал Шеҳри қатнашди.\nДастлаб барчага хайрли кун! Кеч қолганим учун барчангиздан узр сўрайман. Гуруҳдаги ҳар бир жамоага омад тилайман. Саралашда ўзимизнинг энг кучли ўйинларимизни намойиш этишга уринамиз", - деб гап бошлади бош мураббий.\n- Саралаш ўйинлари Кувайтдан Ўзбекистонга кўчирилгани режаларга қанчалик таъсир қилди?\n- Ўзбекистон терма жамоалари доим кучли бўлган. Бу жамоага қарши ўйинлар ҳеч қачон осон ўтмаган. Буни билган ҳолда тайёргарлик олиб бордик. Тайёргарлик жараёнида Ўзбекистон термасига натижа керакмаслиги билган ҳолда боис қолган иккита ўйинда умуман ютқазмасликка уринамиз.\nҚисқа муддатда сафар режаларини ўзгартиришга мажбур бўлдик.\n- Бугун эрта тонгда Тошкентга учиб келдингиз. Эртага илк ўйин бор, вақт кам эмасми?\n- Бу ерга кеч келишимизнинг сабаби Саудия Арабистони чемпионати давом этаётгани бўлди. ФИФА кунлари бўлмагани учун уларни ўз клубларидан чақириб ололмадик.\n- Сиз Саудия Арабистони олимпия терма жамоасини Токиодаги Олимпиадага олиб чиққансиз. Олимпиадада иштирок этдингиз, ҳозир эса янги жамоа билан U-23 Осиё чемпионати саралашида қатнашаяпсиз. Мотивациянгиз нима?\n- Тўғри айтдингиз, Таиланддаги Осиё чемпионатида муваффақиятли иштирок этиб 1986 йилдан кейин илк бор Олимпиадага чиқдик. Федерациямиз раҳбарияти бизнинг штабимизга ишонч билдирди ва 2024 йилги Париждаги Олимпиадага йўлланма олишни вазифа қилиб қўйди.\n- Ўзбекистон бу саралашда U-21 терма жамоаси билан иштирок этади. Ўтган сафар Япония ҳам шундай қилганди. Бошқа жамоаларнинг U-23 чемпионатида ёш таркиб билан ўйнашларига қандай қарайсиз?\n- Бу жараёнда меёърни ушлаш муҳим ҳисобланади. Биз энг ўртасини топишга уринамиз. Сабаби Саудия Арабистонида жуда ҳам яхши ёш авлод етишиб келмоқда. Ҳам 23, ҳам 21 ёшли футболчилардан микс тайёрлаймиз.\n- Тошкентга келган таркибда юлдуз футболчилар борми?\n- Таркибимизда 4-5 нафар футболчи бемалол миллий терма жамоада ўйнай олади.\nМЮ собиқ футболчиси Майкл Кэррикнинг кетишига муносабат билдирди 3\n"Атлетико Минейру" Халк ва Диего Коста билан Бразилия чемпионига айланди 6\n26 окт 14:43:21\nХар доим шунақа деб-3 та 4та гол уряпсизларда жўра!!!\n26 окт 14:45:10\nСаудия Арабистони бош мураббийи: "Ўзбекистоннинг исталган жамоаси кучли" факат мтж дан ташкари\n26 окт 15:11:41\n26 окт 22:39:32\nSaudiyaga natija kerakmasligida bizni keyingi bosqichdan mahrum qildi!Yanchib tashlanglar yigitlar iltimosssss.....Yirik hisobda yutinglar!Sizlar eplaysizlar!!!\n26 окт 16:06:30\nФифа кунлари булгани ун футболчиларни чакириб ололмадик демак хаваскорлар олиб келибди узбга\n26 окт 15:41:35\nКопадзе факат Олга\n26 окт 14:50:55


Расул Кушербаев: «Туман депутатларига ҳокимни ишдан бўшатиш ҳуқуқини бериш керак» » Ўзбекистон янгиликлари – Zamin.uz\n12 декабрь куни Тошкентда сиёсий партиялар аъзолари ва Ўзбекистондаги дипломатик корпус вакиллари ўртасида давра суҳбати бўлиб ўтди. Унда АҚШ, Буюк Британия ва Жанубий Корея элчилари ҳамда БМТнинг Ўзбекистондаги бош координатори қатнашди.\nТадбирда Буюк Британиянинг Ўзбекистондаги фавқулодда ва мухтор элчиси Тим Торлот партия вакилларига: «Сиз ҳукуматнинг қайси йўналишдаги ҳаракатларини кўпроқ назорат қилиш муҳим, деб ҳисоблайсиз? Фуқаролик жамиятини ривожлантириш бўйича қандай таклифларингиз бор?» дея савол билан мурожаат қилди.\nОлий Мажлис депутатлигига номзодларнинг мазкур саволга жавоблари қуйидагича бўлди.\n«Миллий тикланиш» демократик партияси вакили Нодир Тилаволдиев:\n– Ижроия ҳокимиятининг фаолияти бўйича бир қанча танқидий фикрлар юрибди. Мен бу фикрларни ўринли деб ҳисоблайман. Ижро ҳокимиятида ҳалигача эскича фикрлайдиган одамлар жуда кўп. Ўйлайманки, жойлардаги ижро ҳокимиятларига ҳам янгича фикрлайдиган, амбицияси юқори, замонавий кадрларни олиб келиш вақти келди.\nБу нарса республика даражасида бошланган: ҳозир жуда кўп вазирларимиз, вазир ўринбосарларимиз – ёш, ғайратли, четда ўқиган йигитлар. Вилоятларда ҳам, туманларда ҳам кадрлар масаласига эътибор бериб, салоҳиятли, шижоатли, қадамидан ўт чақнайдиган ёшларни олиб келишимизни хоҳлайман. Ана шунда биз жойларда ҳам ўзгариш қила оламиз.\n«Адолат» демократик партияси вакили Ойдин Абдувалиева:\n– Парламентимизда ҳисобдорлик тажрибаси ҳозир кенг қўлланилади. Фикримча, бу нарса айнан маданият ва таълим соҳаларида кенгроқ қўлланилса, мақсадга мувофиқ бўларди. Чунки бу соҳаларда муаммолар йиғилиб қолган.\nФуқаролик жамияти ривожланишига келсак, биз маҳалла фуқаролар йиғинларига кўпроқ ҳуқуқ беришимиз керак, кўпроқ эркинлик беришимиз керак. Нодавлат-нотижорат ташкилотларга ҳам кўпроқ ҳуқуқ ва эркинлик берсак, шу йўналишдаги ишларимиз олға силжиган бўларди.\nЎзбекистон Либерал демократик партияси вакили Расул Кушербаев:\n– Биринчидан, Ички ишлар ва Ташқи ишлар вазирликлари, Бош прокуратура доимий равишда парламент олдида ҳисоб берадиган босқичга чиқиш керак. Шунингдек, бошқа ижтимоий соҳа вазирликлари ҳам.\nИккинчидан, одамларга тўғридан тўғри таъсир қилаётган қонуности ҳужжатларининг ҳукумат томонидан қабул қилинишига чек қўйиш керак ва булар фақат парламент томонидан қонун даражасида қабул қилинишига эришиш керак. Бу – таълим, коммунал соҳа, нарх-навонинг ўсиши билан боғлиқ соҳалар.\nКейинги масалага келсак, мен маҳалла фуқаролар йиғинларининг ваколатини ошириш бўйича «Адолат» партиясининг фикрига қўшилмайман. Бу самара бермайди. Унинг ўрнига яхшиси туманларда маҳаллий депутатларга туманнинг раҳбари бўлган ҳокимга нисбатан ишончсизлик вотуми эълон қилиш ва уни ҳокимликдан бўшатиш бўйича қонунда ҳуқуқ беришимиз керак.\nХалқ демократик партияси вакили Зуҳра Шодиева:\n– Фикримча, қонунларнинг амалда ишлашини таъминлашимиз керак. Буни таъминламай туриб, кўзланган мақсадларга эришиб бўлмайди.\nАлбатта, ҳукумат бўғинлари ўртасида ҳам боғлиқлик бўлиши керак. Бу марказий бошқарув органлари бўладими ёки жойлардаги маҳаллий органлар – уларнинг барчаси қонунлар ижроси учун бирдек жавобгар бўлиши керак. Менимча, бу энг асосийси.\nПартиямиз дастуридан келиб чиқиб, аҳолининг ижтимоий ҳимоясини кучайтириш зарур деб ўйлайман, чунки қонунларнинг амалда ишлаши кам таъминланган оилалар, пенсионерлар, турли даражада ногиронлиги бор шахслар учун айниқса муҳим аҳамиятга эга.\nЭкологик партия вакили Фируза Ғаниева:\n– Энг асосий вазифа – қонунларни такомиллаштириш. Иккинчидан, қонунларни жойларда ишлашини назорат қилиш. Бизнинг мақсадимиз – сўз бирлиги билан иш бирлигини таъминлаш.\nЯнгиликлар » Жамият » Расул Кушербаев: «Туман депутатларига ҳокимни ишдан бўшатиш ҳуқуқини бериш керак»\n11:13 Порошенко Украинанинг Ўзбекистондаги элчисини ишдан бўшатди


Қўшилган сана: 2015-07-06 12:49:24\nСидней опера театри - Сиднейдаги мусиқали театри, Австралиянинг фахри ҳамда рамзи ҳисобланиб, у дунёдаги энг машҳур ва таниқли бинолардан биридир. Қитъанинг энг асосий обидалардан бири бўлмиш ушбу бино дунёдаги бошқа иншоотлардан ўзининг паруссимон томи билан машҳур. Опера театри 1973 йилдан бошлаб Харбор Бридж көприги билан бир қаторда дунёдаги энг машҳур замонавий архитектура иншоотлардан бири деб тан олинган ҳамда Сидней шаҳрининг ташриф қоғгози ҳисобланади. 2007 йил 27 июндан бошлаб опера ЮНЕСКО Бутун жаҳон маданий мероси рўйхатига киритилган. Сидней опера театри 1973 йил 20 октябр куни Англия қироличаси Элизаветта II томонидан очилган.\nТеатр қурилиши тўрт йилга ва етти миллион австралия доллари миқдорида режалаштирилган. Аммо, опера ўн тўрт йилда 102 миллион доллар миқдорида қурилган.\nСидней опера театри биноси кескин ва новатор дизайни билан экспрессионизм услубида қурилган. Бинони умумий майдони 2,2 гектар. Узунлиги 185 метр, максимал кенглиги 120 метр. Бино 161 000 тонна ва сув сатҳидан 25 метр чуқурликда ўрнатилган 580 та қозиққа суянади. Унинг энергия сарф қилиш эквиваленти 25 000 шаҳар аҳолисининг электр истеьмол қилишига тўғри келади. Энергия 645 км кабел орқали тақсимланади.\nОпера театр томи олдиндан тайёрланган 2194 та сексиясили баландлиги 67 метр, вазни 27 тоннадан ортиқ бөлиб, барча конструксияни умумий узунлиги 350 метрли темирли трослар ушлаб туради. Театр томи диаметри 492 футли бетон сферасини тутиб турувчи чиғаноқсимоң тизимини ҳосил қилган.\nТом 1056006 та оқ ва крем рангли азулежу плиткалари билан қопланган. Бироқ конструксия узоқдан фақат оқ плиткадан қилинганга ўхшаб, ҳар хил ёруғликда плиткалар турли хил ранглада товланади. Плиткаларни механик тарзда жойлаштириш натижасида томнинг ҳамма жойи силлиқ кўринади. Барча плиткалар ўзини ўзи тозаловчи швед фабрикаси Ҳоганас АБ томонидан ишлаб чиқилган. Лекин шунга қарамай ҳар замонда плиткаларни тозалаш ва алмаштириш ишлари олиб борилади\nБино интерьери Тарана ҳудудидан олиб келинган, пушти гранит тошдан, тахта ва фанерадан ишлов берилган.


Сўнгги икки ҳафтада Эронни қамраб олган аксилҳукумат норозилик намойишлари муносабати билан Зариф баёнот билан чиқар экан, норозилик намойишлари хорижий давлатларнинг, жумладан АҚШ, Исроил, Саудия Арабистони разведка хизматлари томонидан уюштирилганини айтди. Теҳронда 8 январь куни бўлиб ўтган анжуманда Зариф шундай деди: "Бирор бир мамлакат қўшни давлатда беқарорлик яратиш ҳисобига ўз хавфсизлигини таъминлай олмайди".\nIRNA расмий ахборот агентли Зарифнинг, "бу каби ҳаракатлар фақат ноҳуш оқибатларни келтириб чиқаради", деган сўзларидан иҳтибос келтирди.\nҚўшма Штатлар Эроннинг, 22 киши ҳалок бўлган ва 1700 киши ҳибсга олинган, норозилик намойишлар ортида Вашингтон тургани ҳақидаги иддоаларини инкор қилади. МРБ раҳбари Майк Помпео 7 январь куни ўзининг агентлиги норозиликларда қандайдир роль ўйнаганини рад қилди, шу билан бирга тартибсизликлар тугамаганини башорат қилди. Президент Дональд Трамп норозилик намойиши иштирокчиларига юксак баҳо берди ва Вашингтон томонидан улар қўллаб-қувватланишини билдирди.\n"Ўзларининг коррупциялашган ҳукуматларига қарши бораётган Эрондаги инсонларга ҳурматимни изҳор қиламан", – дея ёзди Трамп 3 январь куни ўз Твиттерида. "Яқин орада сиз Қўшма Штатлар томонидан бўладиган қўллаб-қувватлашни кўрасиз!" Бошқа твитларда у Эрони ҳар бир даражада "танназулга юз тутаётган" дея атади ва ўзгаришлар даври келгани ҳақида баёнот берди.\n7 январь куни Германия ташқи ишлар вазири Зигмар Габриэль баёнот бериб, Европа Иттифоқи 28 декабрь куни бошланган норозилик намойишларинимуҳокама қилиш учун Зарифни музокараларга чақирганини билдирди. Габриэль Берлинда ZDF TV телеканалига интервью берар экан, ЕИ ташқи сиёсат маҳкамаси раҳбари Федерика Могерини билан бирга Эрон ташқи ишлар вазирини, имкон бўлса келаси ҳафтада музокараларга таклиф қилишга рози бўлганини билдирди.


Бухорода ижтимоий ётоқхонага жойлаштирилган аёл фарзандлари хонасини фоҳишахонага айлантирди — Sof.uz\n6.03 13:16 553 Жамият\nБухоро вилояти Қоракўл туманида 18 февраль куни ижтимоий ётоқхонага вақтинча яшаш учун жойлаштирилган 45 ёшли аёл болалар хонасини фоҳишахонага айлантиргани аниқланди. Бу ҳақда ЎзА хабар берди.\nҚайд этилишича, соат 16:45 да ижтимоий ётоқхонанинг ўзи ва фарзандларига ажратиб берилган хонасида 40 минг сўм пул эвазига фуқаролар Ж.М. ва А.Н.нинг жинсий алоқа қилиши учун шароит яратиб берган. Фуқаро фоҳишахона ташкил қилганлиги туман ички ишлар бўлими ходимлари томонидан аниқланиб, тегишли тартибда расмийлаштирилган.\nМазкур ҳолат юзасидан туман ички ишлар бўлими томонидан Ж.З.га нисбатан Жиноят кодексининг 131-модда (Қўшмачилик қилиш ёки фоҳишахона сақлаш) 2-қисми билан жиноят иши қўзғатилиб, дастлабки тергов ҳаракатлари олиб борилмоқда.


"Ювентус" клуби "Ноттс Каунти"га 117 йиллик қарзини қайтара олмади\nАнглиянинг 5-дивизион вакили "Ноттс Каунти" клуби жиддий молиявий муаммолари туфайли 2019/20 мавсум учун формаларга буюртма бера олмади. "Ювентус" эса 1903 йилда бўлган тарихдаги воқеани инқирозга учраган клубга кўмак бериш учун ўзининг эски кийим формаларини таклиф қилди.\nЎшанда "Ювентус" клуби инқирозда бўлган ва "Ноттс Коунти"дан туринликлар учун кейинчалик анъанавий рангларга айланган оқ-қора формани олган эди.\nTuttosport нашрининг маълумот беришича, Ноттингем клуби италияликларнинг таклифини рад этишга мажбур бўлган, чунки Англия клубининг Puma билан шартномаси мавжуд, "кекса синьора" футболкалари эса Adidas ширкатига тегишли. Аммо куни кеча "Ноттс Каунти" клубининг янги эгалари пайдо бўлишган ва улар ушбу муаммони ҳал этишлари ваъда қилишган.\nАнглия чемпионати Ювентус\nКонте "Наполи"даги собиқ шогирдининг хизматига қизиқиб қолди\nФренки де Йонг – Голландлия чемпионатида мавсумнинг энг яхши ўйинчиси


Расул Ҳамзатов. Улуғ шеърият учун / Расул Гамзатов. За большую поэзию - Behzod Fazliddin\nЖамият ва маънавият Ижод ва эътиқод Ижод сабоқлари Махсус лойиҳалар\nИюль 20, 2017 Sayt muallifi\t0 изоҳлар\nХХ асрнинг улуғ шоирларидан бири, авар халқининг севимли фарзанди Расул Ҳамзатов номи ўзбек китобхонларига яхши таниш. Дунё адабиётида ўз овозига эга бўлган бу ижодкорнинг адабиёт, шеърият, ватан ва инсонийлик мавзусида битилган асарлари ҳам ўзига хосдир.\nАдибнинг “Истеъдодга садоқат” туркумидан олинган қуйидаги мақоласини эса шеъриятнинг ўзгармас, боқий тутумлари хусусидаги қимматли фикрлар жамулжами, десак хато бўлмайди. Бу фикрлар нафақат ижодкорлар, балки китобхонлар, шеърият ихлосмандлари учун ҳам қизиқарли, деб ўйлаймиз.\nУлуғ шеърият учун\nМенинг тоғлик юртим заргарларида ялтироқ сариқ металнинг олтин ёки олтин эмаслигини аниқлайдиган махсус восита бор. Улар шу восита ёрдамида ҳар қандай сариқ ялтироқ металнинг олтин ёки олтин эмаслигини аниқлашади.\nБизнинг ўқувчиларимизда ҳам шундай туйғу борки, уни заргарларнинг ўша воситасига ўхшатиш мумкин. Шу боис мисралар қанчалик чуқур ўйланган бадиий ўхшатишлар билан безалмасин, ўқувчилар ўша ички туйғуси билан қайси асл шеърият, қайсиси “чиройли” тизмалар эканини дарҳол билади.\nЎқувчи яхши шеърни ўқиганда бу мен учун ёзилган, менинг шеърим экан, деб ўйлайди. Ҳа, шоир қачон мақсадига етади, агар ўқувчи унинг шеърларини ўқиганда: “Бунда менинг ўйларим, туйғуларим, муҳаббатим, ҳаётим, тилим, ўзлигим мужассам экан”, деб айтса.\nШоир ҳаётни бутун борлиғи билан, теран қамраб олиб, уни қанчалар тўлақонли, бадиий, гўзал тарзда ифодалай олса, куйласа, менимча, мана шу ҳақиқий шеъриятнинг мезони ҳисобланади. Айнан шундай шеъриятни халқ ўзиникидай қабул қилади.\nЭсимда, ҳарбий хизматдан қайтган ҳамюртим Александр Твардовскийнинг “Василий Тёркин” достонини ўқиб бериб, уни қуролдош дўсти ёзганини айтиб мақтанди. У ўша вақтда Твардовский ҳақида умуман эшитмаган экан. Лекин бу эътироф ҳақиқий шеърият халқчил бўлишига ёрқин бир мисолдир.\nХудди шундай Константин Симоновнинг “Мени кутгил” шеърини, Михаил Исаковскийнинг шеър-қўшиқларини, Николай Тихоновнинг “Мих ҳақида баллада” каби асарларни ҳам халқнинг ўзи яратгандай. “Замон ва ўзим ҳақимда”… Замонавий шеърларнинг энг гўзал намуналари тўпланган китобни “Замон ва ўзим ҳақимда” деб номласа бўлади.\nВақт – бу учқур тулпор. Шоир шу тулпорнинг жиловидан тутиб унга миниши, замон билан ҳамнафас қадам ташлаши ва ўз даврининг овози бўлиши лозим. Дунёдаги энг буюк шоирлар ана шундай бўлишган. Шеърият – халқнинг уриб турган юраги, фикр-ўйлари, бажараётган иши, туйғулари ва яшаш учун курашининг бадиий ифодаси. Менимча, мана шу нуқтаи назарлардан келиб чиққан ҳолда замонавий шеърият ҳақида фикр юритиш керак.\nКейинги йилларда шеърият соҳасида ҳосил мўл бўлди. Ўнлаб нашриётларда, газета-журналлар саҳифаларида шеърий туркумлар, китоб-тўпламлар нашр этилди. Шеъриятда янги номлар ҳам пайдо бўла бошлади.\nРоссия Ёзувчилар уюшмаси йиғилишларида “илгари номаълум истеъдодлар”нинг номлари тез-тез тилга олинаяпти. Уларнинг асарларида бугунги кунимиз, замондошларимиз ҳақида ёзилган. Гўё ҳамма ишларимиз жойида, ҳаммаси яхши, хавотирланишга ҳеч қандай асос йўқдай. Чиндан ҳам кейинги йилларда ўқишли, ўзига хос, истеъдоди барқ уриб турган бир талай шеърий асарлар яратилди. Мен бу ижодий жараёндан кўз юммоқчи эмасман.\nШу билан бирга тўплам-тўплам шеър ва достонлар орасида ҳақиқий олтин жилосини таратаётган шеърлар камлигини айтмоқчиман, холос.\nБир хиллик, ўзгаларни ва ўзини-ўзи такрорлаш, муҳими ҳис-ҳаяжоннинг йўқлиги, оддий шеърият қоидаларига риоя этмаслик, бу – кейинги йиллардаги шеър деб тақдим этилаётган тизмаларга хос умумий хусусият.\nТўғри, булардан ташқари шу соҳанинг устаси бўлган ижодкорларнинг ҳам шеърий асарлари бор. Аммо улар қанчалик маҳорат билан ёзилган бўлмасин, ўқувчилар қабул қила олмайди. Чунки, уларда халқнинг фикр-ўйлари, орзу-мақсадлари ўз ифодасини топмаган. Бу шеърий мисралар кимсасиз воҳада қайнаган ва ўзига йўл топа олмай сингиб кетган булоқларга ўхшайди. Бу булоқларнинг суви қанчалик тоза бўлмасин, ундан одамларга ҳеч қандай наф йўқ. Уларга ўқувчилар тоғлик деҳқон хон саройига қарагандай қарашади. Улар бир-бирига бегона, улар бир-бирини тушунишмайди.\nБизда ҳар хил шоирлар бор. Лекин уларнинг ижоди ҳамма вақт ҳам миллионлаб ўқувчиларнинг юрагидан жой топа олмаяпти. Шунинг учун ҳайрон қоладиган жойи йўқ. Кейинги йилларда газета-журналларда шеърият ҳақида куюнчаклик билан ёзишаяпти. Бу ҳақда ўқувчиларимиз ҳам ўз фикрларини билдиришмоқда.\nБизнинг шеъриятимиз яшовчан ва унинг тақдирига умрбоқийлик битилган, чунки, уларда бунёдкор халқимизнинг умрбоқий ишлари ўз ифодасини топади. Аммо айрим шоирлар шеъриятнинг бу умрбоқий ҳикматини, яъни замон билан тенгма-тенг қадам ташлаш, халқнинг ҳаёти, қувонч-ташвишлари билан яшаш деган тушунчани жуда юзаки тушунишади, шекилли. Негаки, истеъдод – ноёб воқелик эканини унутишиб, Ёзувчилар уюшмасига лаёқати бор кишиларни шошма-шошарлик билан қабул қилишяпти. Газета-журналлар, баёзлар зерикарли, қофиядош сатрларни шеър деб чоп этишаяпти, сабаби улар замонавий мавзуда ёзилган эмиш. Бу билан улар нафақат шеъриятнинг, балки шеъриятнинг юраги бўлган замонавий катта мавзуларнинг ҳам қадрини пасайтиришаяпти.\nТушунаман, замонавий мавзуда ёзиш осон эмас, лекин замонавий мавзуда ёзганда, шоирнинг ўзига хослиги, кузатувчанлиги, фикрлаши, маҳорати етуклиги, қисқа қилиб айтганда, истеъдоди намоён бўлади.\nДемак, замонавийлик ҳақида фикрлашамиз. Агар шоир ўзгаларни такрорламасдан ўз замони ва замондошлари ҳақида ўзлигига хос ёрқин бадиий асар ёзса, менимча, шеъриятдаги чинакам янгилик шу. Замон ҳақида ёзиш дегани, бу – ҳамиша халқ билан бирга бўлиш, одамлар қувонганда қувониш, ҳаяжонланганда ҳаяжонланиш, мавжуд муаммоларга безовта чора излаш ва ечимини топиш, яна изланиш ва яна тадбир топиш. Замон ҳақида ёзиш дегани, бу – дам олиш нималигини билмай меҳнат қилиш, ҳар қандай вазиятда олд қаторда бўлиш деганидир.\nШеъриятда осон йўл йўқ ва осон йўл бўлмайди ҳам. Агар шеъриятда осон йўл бўлса, дарҳол уни бекитиш лозим. Айрим шоир ва адабиётшунослар Владимир Маяковскийдан иқтибос келтиради: “Менга кўпроқ яхши ва ҳар хил шоирлар керак, истагим шу холос”. Улар шу сўзларга кўр-кўрона ёпишиб олиб, шоирларнинг истеъдоди қай даражада, ижоди ўқувчиларга қандай таъсир этаётганига эътибор бермай шоирларнинг узун рўйхатини тузиш билан овора. Бу рўйхатда шундай шеър тўқувчилар ҳам учрайдики, улар ўзларининг ёзганларига билдирилган танқидий фикрлар билан танишишга ҳам улгуришмаган.\nАйримлар ўйлайдики, шоирларнинг рўйхати қанча узун бўлса, шеърият шунча гўзал ва ранг-баранг бўлади. Ишончим комил, Маяковский кўпроқ яхши ва ҳар хил шоирлар керак, деганда чиройли шеърий асарлар, ғоявий ва бадиий мукаммал шеърлар ёза оладиган шоирларни назарда тутган. Шу боис Маяковский сўзларини эслаганда, аввало “яхши” сўзига алоҳида эътибор қаратишимиз керак, токи бу сўз шоирнинг замон талабларига садоқатига ва унинг истеъдодига мезон бўлсин.\nБарчамиз барча замон ва барча халқларнинг ўқувчилар ҳурматига сазовор бўлган барча яхши ва ҳар хил шоирларни севамиз. Шунингдек, биз ўзимизга замондош Твардовский, Тихонов, Исаковский, Рильский, Гилен каби барча яхши ва ҳар хил шоирларни ҳам севамиз.\nАммо айрим маърузачиларнинг консолидацияни рўкач қилиб, “яхши ва ҳар хил шоирлар” рўйхатига бўш ва ўртамиёна ёзадиган қаламкашларнинг номларини қўшишаётганини тўғри деб айта олмаймиз.\nБаъзи қаламкашлар ёзганларининг ўқилмаётганига мени тарғиб этишмаяпти ёки ижодим ҳақида тушунтириш ишлари олиб борилмаяпти деган баҳонани рўкач қилишади. Ўқувчиларнинг дунёқараши ва талабини билган, шеърият менинг тақдирим деб яшаётган шоирлар бундай ўйлашмайди. Ўқувчилар ҳеч қандай тушунтиришсиз қайси булбул, қайси тўти эканини яхши билишади. Халқ ҳатто деворга мих қоқишига қараб, ким уста, ким энди қўлига болға ушлаганини айта олади.\nШунга қарамай, шеъриятда косибларнинг пайдо бўлишини ҳаёт тақозоси деб қараётганлар ҳам бор. Улар бу ҳолни нафақат ёқлашади, балки рағбатлантиришга ҳаракат қилишади.\nАгар катта олма дарахтини силкитсангиз, пишган олмалар билан бирга чириган олмалар ҳам ерга тушади. Дарахтда эса пишмаган ям-яшил олмалар қолади. Уларнинг ҳаммасини териб, бир халтага солиш керак эмас. Фақат пишган олмаларни териш, чириганларини жойида қолдириш ва пишмаганларининг пишишини кутиш лозим. Ҳеч қачон ўқувчиларга еб бўлмайдиган маҳсулотни тутмаслик керак.\nШоирларниг вазифаси одамларнинг ер юзида гўзал ва бахтли ҳаёт кечиришларига ёрдам беришдан иборат. Шоир бундай шарафли вазифани бажариши учун ўз ишининг устаси бўлиши лозим.\nАгар шоир халқнинг турмуш тарзини билмаса, ёзганларига ёлғон аралашади, ёлғон аралашган асар эса ҳеч қачон яхши бўлмайди. Айримлар ўйлайдики, ёзувчилар ҳаётни тўлақонли билиши керак, шоирларга эса илҳомнинг ўзи кифоя, уларда истеъдод ва шеърни илғаш туйғуси бўлса бас. Шунинг учун бизда халқимиз ҳаётидан олинган кенг қамровли умумлашган шеърий тимсоллар яратилган асарлар кам, аксинча қофиялаштирилган тантанавор мисраларга тўла машқлар кўпайиб бормоқда.\nКўпгина шоирлар ўзлари билмайдиган нарсалар ҳақида салмоқсиз гаплар айтишга одатланиб қолишди. Гўё улар қизни кўрмасдан унаштиришга шошиладиган совчиларга ўхшашади.\nШоир ўз халқининг садоқатли фарзанди бўлиши керак. Садоқатли фарзанд бўлиши учун эса халқнинг ҳаётини ва меҳнатини билиши зарур. Афсуски, кўпгина истеъдодли шоирлар ўзининг ижодий лаёқатини эрта сарфлаб бўлишади. Чунки уларда меҳнат малакаси, иш тажрибаси йўқ. Улар аввал мактаб партасида, кейин институт аудиториясида ўтиришган ва шеъриятга, Ёзувчилар уюшмасига кириб келишган. Халқнинг турмуш тарзини қисқа ижодий сафарлардагина кўришади. Улар қандай ерни шудгор қилишни, отни эгарлашни, далада ҳосил йиғиштиришни билишмайди. Шунинг учун уларнинг бу мавзуда ёзган машқлари эл назарига тушмайди.\nБундай гуллар қанча чиройли бўлмасин, эрта сўлади. Дейдилар, халқнинг ҳаётида тарихий воқеалар юз бераётган ва улкан бунёдкорлик, яратувчанлик ишлари бораётган даврда ҳақиқий шоирнинг овози баланд жаранглайди ва унинг овози миллионлаб юраклардан жой олади…\n“Китоб дунёси” газетаси, 2013 йил 5(152)-сон\n← Ароқ ичганмисиз?\nҲаким Сатторий. Тургенев турткиси →\nИюнь 18, 2020 Sayt muallifi 0\nМай 13, 2018 Sayt muallifi 0